Ne fal quet touïein pé sermantein - Wikimammenn\nNe fal quet touïein pé sermantein\n1831 (p. 75-78)\n◄ Ag er persécutioneu injust Ne fal quet touïein pé sermantein Ag en Overen hac a assamblé er Verdér ►\nNe fal quet touïein pé sermantein.\nER verdér ne douïeint pé ne reint sermant erbet, meit én occasioneu permettet guet hun Tad santel er Pab ; de laret-é, eit laquat er peah, eit justifiein ou fé, eit dislaret er péh e laquér ar ou houst é gueu, eit assurein ou zestoni, eit autorisein ur pern, pé ur uêrh, pé un donæzon. Int e zihoallou ehué a douïein én ou discourieu ordinær, ha mar arrihue guet unan-benac er gobér dré sompren (èl ma arrihue liès guet er-ré e zevis hilleih) goudé en dout examinet ou houciance de noz, int e larou tair Pater noster, etc., eit penigen ag en touïereah ou dou groeït hemb avis.\nRet-é ehué m’an dou chonge peb-unan a zisquein hac a accouragein er-ré e zou én é garg de chervige Doué.\nRemerquet erhat : touïein pé sermantein e zou quemér en Eutru Doué de dest ag-ér péh e larér pé e grattér. Ellein e rér hoah quemér de dest œvreu en Eutru Doué, èl en Nean, en doar, en tampl, etc., hac en dra-zé e zou touïein dré en œvreu-zé.\nEr Vretonet e hanhue ehué touïein, laret en diaul, malloh, sacrein ; mæs er pehédeu-zé e zou scandal, pé anjulieu, pé malédictioneu, pé blasphemeu, ha ne pas véritablemant touïein ér mod ma conz en Aviel hac el livreu. En nemb ne fal quet dehou quemér Doué pé é œvreu de dest ag er péh e lar, ne fal quet dehou touïein, ha quement gùéh nen dé quet ur gonz capabl de laquat en nemb er hleu de gredein é quemérér Doué pé é œvreu de dest ag er péh e larér, ne dreménou quet er gonz-cé eit ur véritabl touïereah pé sermant. Mæs liès er-ré e zivis rai e lar hemb avis conzeu capabl de laquat er-ré ou hleu de gredein é touyant veritablemant ; er sort babillerion-ze e zeli hum examinein de noz, gobér penigen, èl ma lar er chapistr-men, ha changein. Leinet en instruction santel, er chapistr ag en touïereah.\nHun Salvér e zihuen doh er grechénion a douïein é mod erbet, na dré en nean, èl trôn en Eutru Doué, na dré en doar, èl é varchepi, na dré ou fèn ; rac n’éellant quet hemp quin changein el lihue a ou bleàu, er pemvet chapistr a aviel sant Maheu ; na dré nitra crouéet, emé sant Jacq, Apostol. Ur hrechén mad e fal dehou bout salvet e zeli bout credet ar é guir, ha laret hemp quin, emé en Apostol-zé, ya ha nepas ; en dra-men e zou, en dra-men n’en dé quet. Er santeleah a hun buhé e zeli bout gùel test eit ur sermant pé touïereah.\nEit degasse chonge a guement-cé d’é vugalé, en en dès dihuennet sant Françæs a douïein pé sermantein é mod erbet, nameit ér pemp occasion permettet guet er Pap, ha merchet ér chapistr-men ; ha hoah ne fal quet er gobér meit én nécessité vras. En eil articl ag er chapistr-men e zegasse chonge d’er verdér ha hoéreset en dès tud édan d’ai, é mant responsabl a salvedigueah ou bugalé, ou serviterion ha filloret pé filloreset, péré e zou ou bugalé spirituel ; obliget-int d’ou instrugein ar er péh e zeliant credein ha gobér eit bout salvet. Sourci ou dou enta a zisquein dehai ou hatechim, er fæçon de bedein Doué, ha d’ou obligein d’er pedein de vitin ha de noz ; d’assistein dévotemant én Overen sul ha gouil, ha d’en oberat a pe elleint ; de govessat ha de gommuniein ur uéh pep mis ; d’hum gorrigein a ou fal acustumanceu, ha a bratiquein er vertuyeu e jauge doh ou stad, aveit ma vou ol ou bugalé santel, guet eah a vout punisset guet Doué eit pehédeu ou bugalé pe serviterion.\nAdtapet diwar « https://br.wikisource.org/w/index.php?title=Ne_fal_quet_touïein_pé_sermantein&oldid=80807 »\nKemmoù diwezhañ degaset d'ar bajenn-mañ d'an 19 Kzu 2015, da 17:15.


Annie Ebrel war roudoù Anjela Duval - 4 munud e Bzh\nPublié le 16/11/20 9:08 -- mis à jour le 16/11/20 09:08\nPeizantez, barzhez, stourmerez 'vit ar brezhoneg : sed amañ Anjela Duval 'vel ma anavezomp anezhi hiziv an deiz. Met piv 'oa ar vaouez hag ar plac'h 'drek ar gwiskamantoù-se ? Annie Ebrel 'neus bet c'hoant da c'hoût hiroc'h, ha savet 'neus un abadenn nevez, "Lellig" hec'h anv. Kinnig a reomp deoc'h mont da welet anezhi diouzhtu 'ba 4 munud e Breizh !\n4/13 munud e Breizh, un abadenn savet gant Brezhoweb ! Er gelaouenn-mañ eo en em gavet Dewi gant brezhonegerien a bep seurt, deuit war e lerc'h !\nIstitlet e brezhoneg, galleg, hag e saozneg.\n18 Octobre: soirée dédicace Anjela Duval, Maison de la Bretagne, Paris par Paris Breton le 07/10/2018\nUr bannoù-treset evit Anjela Duval par Kendeskiñ le 16/06/2018


Gwengolo | 2014 | E skeud ar bleuñv kerez | Pajenn 2\nUji & Nara\n19 Gwe 2014 Ober un evezhiadenn\nby dervnewg in Karned beaj Tikedennoù:Honshū, Kansai, Nara, prefeti Kyōto, prefeti Nara, templ, Uji\nN’hon oa roet eur ebet hirie peogwir e oamp un tamm skuizh. Savet on un tamm a-raok 10 eur. O tebriñ ‘oan tro 10eur15 p’eo kroget tud an ti da naetaat, ar santimant ‘m eus bet bezañ o jeniñ an holl, displijus a-walc’h e oa. Goude ‘m eus adkavet E&S, tapet hon eus an tren JR davet Nara ha soñjet e paouezfemp da vareoù ‘zo (meur a dra a felle din gwelet war an hent). Diskennet omp e Uji da welet ar Byodo-in a zo an templ a zo war ar pezhioù 10 yen. Plijus-tre eo al lec’h. Un tamm dipitet omp bet o vont e-barzh avat, peogwir ez eus labourioù pep lec’h ha n’eo ket ken bamus hag ar pezh ‘oa bet diskouezet er mirdi kentañ… Ma, n’eo ket grevus-tre! En ur zistreiñ davet an ti-gar ez eus bet kinniget deomp tañva ur banne te sukret (brudet eo Uji evit an te). Mat-tre oa, chomet omp da dañva ur bern traoù! ^^\nBet omp goude betek Nara, debret hon eus ur c’hurry evel dec’h a-raok mont davet Nara Dreamland a zo ur park dudi doare Disneyland a zo dilezet mik abaoe 2006. Difennet eo mont war an dachenn met gwelet ‘vez lodennoù zo eus an hent. Ur sapre avantur eo bet peogwir e oa ret mont war an hent ha tout (n’eus riblenn ebet), trouzioù iskis ‘oa da vareoù zo, un tamm nec’hus an aergelc’h! Plant pegus a oa war vord an hent ha merzet e veze diouzhtu war hon dilhad pelec’h e oamp bet o pourmen… Met ‘m eus ket keuz da vezañ bet! Kollet e oamp e Nara goude, lakaet on eus pell a-raok kavout an ti-gar, goulennet hon eus digant ur plac’h a seblante diasur da vat… Met kavet hon eus a-benn ar fin. Pezh e zo e oa dale ganeomp evit ar pred a oa bet prientet e guesthouse E&S! Me ‘zo bet d’ober war-dro ma sac’h buan-ha-buan evit gounit amzer warc’hoazh a-raok adkavout anezho. Plijus-tre eo bet an nozvezh, debret nabe hag ur wastelenn a-feson, c’hoarzhet, sellet ouzh skeudennoù eured E&S… Ur skosez a oa aze, plijus ar plac’h! Un nozvezh a-feson eo bet, anat! Eskemmet ‘m eus ma skeudennoù gant reoù Kazuyo ha bet on o kousket…\nHentad hollek an devezh\n(25 681 paz)


Remont delaporte, Reun Ar C'halan : Div blanedenn - Mouvement breton - Charlie Grall, Al Lanv\n> Livres>Histoire>Mouvement breton>REMONT DELAPORTE, REUN AR C'HALAN, DIV BLANEDENN\nDimensions 14,50 x 20,50 cm\nRemont Delaporte ha Reun ar C'halan , daou zen eus ar C'hastell-Nevez ganet e deroù an XXvet kantved, an hini kentañ en ur familh pinividik a-walc'h diazezet mat er vro hag an eil e atant un troc'her-buzhug, treut ar peuriñ gantañ.\nDre eñvorennoù skrivet Remont Delaporte ha gant arroudoù eus ar re savet gant Reun ar C'halan, e kinniger el levr-mañ heuliañ planedennoù souezhus daou zen hag a oa bet kemeret ganto hentoù disheñvel-rik e-pad prantadoù diaesmeurbet.\nRemont Delaporte a zeuas da vezañ emsaver breton e 1927, goude bezañ dizoloet ar brezhoneg abred a-walc'h.\nE-pad ar brezel e oa e penn Strollad Broadel Breizh. pezh a skriv diwar ar prantad-se a zo talvoudus-tre evit hon istor.\nReun ar C'halan, yaouankoc'h, a oa studier c'hoazh pa grogas ar (reuz bras" met mont a reas d'ar "maquis" memes tra e miz Eost 1944 ha goude-se da aloubiñ Bro-Alamagn gant al lu gall.\nAn daou avat a gemero hent an divroañ evit abegoù disheñvel : Remont Delaporte en Iwerzhon ha Reun ar C'halan, evel miliadoù a Vretoned eus Kreiz-Breizh, er Stadoù-Unanet.\nEnno o-daou, pezh a zo heverk ken ez eo, e voe enaouet - abred pe diwezhat en o buhez - flamm "Tantad an hendadoù" hag... ar youl da sevel ur vuhez vroadel vrezhonek e Breizh.


Journal de Renaud Camus, jeudi 10 avril 1986\ncréée le mercredi 15 octobre 2014, 15 h 53\nmodifiée le samedi 1er octobre 2016, 22 h 28Jeudi 10 avril 1986, 3 heures 20 de l’après-midi. J’ai téléphoné à mes parents, hier. Une chambre est ici retenue à leur intention pour samedi ~~~ ~~~~ ~~~~~~ ~~~~~~~~~. ~~~ ~~~~~ ~~~~ ~~ ~~~~~~ ; ~~~~ ~~~~~ ~~’~~~~~~ ~~’~~~~ ~~~ courant de rien. ~~’~~~~~~ ~~~~~~~, ~~~~~ ~~~~ ~~~~~~~, ~~~~ ~~~~~~~~~ ~~~~~~~~~~ ~~~~ ~~~ ~~~~~~. ~~~~ ~~~ ~~’~~ ~~~~ ~~~~. ~~~~~ ~~~~ ~~~~~~ dit :\n« Non, ~~~ ~~’~~~~ ~~~~~, ~~~ ~~~ documentation. »\nMême ~~~~~~ j’écris à tous ~~~~ ~~~~~, ~~~ ~~’~~~~~~ ~~~~ ~~~~ ~~~~~~~~, ~~~ ~~~~~ ~~~ ~~~~ ~~~~~~~~~ ~~~~~~~ ~~~~~~~~~ ~~~ concernant.\nJ’ai ~~~~~ ~~~~~~ ~~~~~ ~~~ ~~~~~~ ~~~ ~~’~~~ ~~~~~ ~~~~ ~~~~~~. ~~~ faisait une chaleur ~~’~~~~~~, ~~~~, ~~~~ ~~~~~~ ~~~~~~~~~, ~~~~~~ ~~~~ ~~~ ~~~~~~~~~~ ~~~ ~~~~~ ~~~~ ~~~ ~~~~~~~, ~~~ ~~~ ~~~~ ~~~~~ ~~ ~~~~-~~~~~ ~~~~~ ~~~’~~~ ~~~~~~~, ~~~ ~~~~~~~~~ ~~~ ~~~~~~ d’avril. Mais il ~~~~ ~~~~~~~ ~~~~~~~ ~~~~~~ ~~~~~~. ~~~ ~~~ ~~~~~~ ~~~~ ~~~~~~~ ~~~ ~~~~~ ~~~~~~. ~~’~~~ ~~~ ~~~~ ~~~~ ~~~~~~, ~~~~ ~~ ~~~ ~~~~~, ~~~~ ~~~~~~~~~~~~, ~~~~~~~ énergie…\nCeci ~~~~-~~~ un journal intime ? ~~~~. ~~~ ~~~~~~~ ~~~~~~~~~~~~~ ~~~~~~ ~~~~ ~~~~~~~~~~~~~~ ~~~ ~~~ ~~~~~ ~~~ ~~~~~~. ~~~ ~~’~~~~~~ ~~~~~~~ ~~~~~~~ ~~~ ~~~~~ ~~~ ~~’~~~~~~~~~ ~~~ ~~~~~~~ ~~ ~~~~~~ ~~~ “~~~~~~~~ ~~~~~~~”. Ensuite j’en ai ~~~~~~~ ~~~~~~~ ~~~~~~~~ ~~~~ ~~~~~~~~~ dans Gai Pied. ~~~ ~~ ~~~~ ~~~~~~ ~~~~~~~ ~~~ ~~~ ~~~~~~~~ ~~~ ~~~~~~~ ~~ ~~~~~~~~~~~~~ ~~~~~~ ~~~~~~~~~, ~~~~~~ ~~~~~ ~~~~~~~ ~~~~~ ~~~~~ ~~~~ pour les Chroniques. Penser ~~ ~~~ ~~~ ~~~~~~~ ~~~~~~~~, ~~~ ~~~~~ ~~~~~-~~~, ~~~~~~~~ ~~~ ~~~~~~~~~~~. ~~~ ~~~~~~~ ~~’~~ ~~~~~~~ ~~~~~~ ~~~~~ ~~~~, ~~~ ~~~~~~~~ ~~~~~, ~~~~ ~~~ ~~~~~~~~ ~~~~~~~. ~~~ ~~~~~ les sentiments qui ~~~~~ ~~~ ~~~~~~~~ ~~~ l’obscène.\nJe ~~~~~~~~~ ~~~ ~~’~~~~~~ ~~~~ ~~~~~~ ~~~~~~~~, ~~~~~ ~~~~~, ~~ ~~~~~~ ~~~ ~~~ ~~~~~~~~ ~~~ ~~~~~~ ~~~ ~~~~~~, ~~~~~~ ~~~ ~~~~~~~ ~~~~~-~~~~~ ~~~~~~, à la beauté ~~~ ~~~~~~~~ ~~~ ~~~~~~ ~~~ ~~~~~. ~~~~~ ~~~ ~~~~~~~~~~~~ ~~~~~~~ ~~~~~~~~~~~~~~ ~~ ~~~~~~~~~ ~~~ ~~~~~~~~ ~~~ ~~~~ ~~~~~ ~~~ ~~~~~~, ~~~~~ ~~ ~~~~~~~ ~~~~~~~~~~ ~~~~~~~. ~~~~~~ ~~~~ essentiellement une ville ~~~ XIXe ~~~~~~~. ~~~~~ ~~~~ ~~~~~~ ~~~~~~~ ~~~~ ~~~~~, ~~~~~~~~~ ~~~~~ ~~~~~~~~~~~~ ~~~ ~~~~~. ~~~~~ ~~~~~ ~~~~~~~~~ ~~~~~~ ~~~ ~~~~ ~~~~~~~. ~~’~~~~~~~~~~~~~ ~~~~~~~~~, ~~ ~~~~ ~~~~~ ~~~~~~~~ de Rome, est ~~~~~~~~~~~~ ~~ ~~~~~~ ~~~~ ~~~~ ~~~~~~~ ~~~~~~~~~~~ ~~~ ~~~ ~~~~~~ ~~~~~~~~, ~~~ ~~~~ ~~~ ~~~~~-~~’~~~~~~ ~~~~~~~~~~~~~, ~~~~~~~~~~~~~~ ~~~~~~, ~~~~~~-~~~~~. ~~~~~ ~~’~~~~~~~~ ~~~~~ ~~~ ~~~~~, ~~~~~~~~~~, ~~~~ ~~’~~~~~~~~ de son clavier ~~~~~~~~~~~ ~~~ ~~~~~~~~~~~, ~~~ ~~~~ ~~~ ~~~~~~~~ ~~~~~~~~~~~ ~~~~~~~~~~~, ~~~ ~~~~~, ~~~ ~~~ ~~~~~~~. ~~~ ~~ ~~ ~~~~ ~~~~~~~~~ ~~~~~ ~~~ ~~~~~~~ ~~ ~~~~~ ~~~’~~ ~~~~~~, ~~’~~~~ certain. La présence ~~~~ ~~~~~~~ ~~~~~~~~~ ~~~~ ~~~ ~~~~~~~~~ ~~~~~~~~, ~~~~~~~, ~~~~~ ~~~~ ~~~~~~~~ “~~~~~~~~~~~”, ~~~ ~~~~~, ~~~~ ~~~~~~~ ~~~~ ~~~~~~~ ~~~~~~~~~ ~~~~~ ~~~~~~~~~~ ~~~’~~ ~~~~~~. ~~~~ ~~~~~~~ ~~~~~~~~~~~~~ ~~~~ XVIIe et XVIIIe ~~~~~~~~, ~~~’~~~~ ~~~~~~~ ~~~ ~~~~~~~ ~~~ ~~~ ~~~~~~~~~-~~~~~~-~~~~~~~~, ~~~~~~~~~~~ ~~~~~~~~~ ~~~~~~~ ~~~~ ~~~~~~~ ~~~~~~~~, ~~~ ~~~~~~~-~~~ ~~~~ ~~~~ ~~~~~~ ~~~~~~~~~~~. ~~~~ ~~~~~~~~ ~~~~~~~~~ ~~~~~ ~~~~ ~~~~~ ~~~~~ nombreuses et mille ~~~~~ ~~~~~ ~~~~~~~~~~~~, ~~~ ~~~~~~~ ~~~ ~~~~~~~ ~~’~~~~ ~~~ ~~~~~~ ~~~~~~~~, ~~~~ ~~~~ ~~~~~~~~ ~~~~~~~~~~~~, ~~~~~~~~~ ~~~~~~~~~~ ~~~ ~~~~~~~~~~~, ~~~ ~~~~~~~~~~~~. ~~~~ ~~~~~~~~~ ~~~ ~~~ ~~~~~~~~~~~ ~~~~~ la ville, les ~~~~~~~ ~~~~~~ ~~~~ ~~~~~~~~, ~~~~~ ~~~~ ~~~~~~~~~ ~~~~~ ~~~~~~~~~~ ~~~ ~~~~~ ~~~~~~~~. ~~’~~~~ ~~~~ ~~~~~~~~~~~~ ~~~~~ ~~~~~~~~~, ~~~~~~ ~~~~~~~ ~~~~ ~~~~~~~, ~~~~~ ~~~~~~~~~~~, ~~~~~ ~~~~~~~~~~. ~~~~~~ ~~’~~~~~~~~ en revanche, de ~~~~~ ~~~~~, ~~~~ ~~~ ~~~~~~~~~ ~~~ ~~~~ ~~~~~~~, ~~~~~ ~~~~~~~~~~~, ~~~~~ ~~~~~~~~~ ~~’~~~~~~, ~~~ ~~~~ ~~~’~~~ ~~’~~~~~ ~~’~~~~ ~~~~ XIXe ~~~ XXe ~~~~~~~~, ~~~~~~~~ ~~~~~~~~~~ ~~~~. ~~~~~~ l’emporte aussi, bien ~~~~, ~~~ ~~~~~~ ~~~~ ~~~ ~~~~~~~~~~~~ ~~~~~ ~~~ ~~~~~~~~ ~~’~~~~ ~~~~~ ~~~~ ~~~~~~~~~, ~~~~ ~~’~~~~~~~~ ~~~ ~~~ ~~~~~~~~~~ ~~~~ ~~~~~~~~~~ ~~~~~~~~~~~~ : ~~’~~~~ ~~~~ ~~~~~~ ~~~~~~~~~~~ ~~~~~ ~~~~~~~~. Mais elle n’a ~~~~ ~~~ Palatin…\nSur ~~~~ ~~~~~~ ~~~~ ~~’~~~~~~~ ~~~ ~~~~~~~, ~~~ ~~~~~~~~~ ~~~~~ ~~~~~~~~~~~ ~~~~ ~~~~~~~~~~ ~~~~ ~~~ ~~~~~~~~~ ~~~ ~~~~ ~~~~ ~~~~~~~~~ ~~~ ~~~~~~~~-~~~~~~. ~~~ ~~~~~~~~~~ ~~~~~~~~~~ restaurée fait feu ~~~ ~~~~~~~ ~~~~ ~~~~~~~~ ~~~~~~~~~~~~, ~~~~~ ~~~~ ~~~~~ ~~~~~~~~~~. ~~’~~~ ~~~ ~~~~~ ~~~~~~~~~~, ~~~ ~~~~~~~~ ~~~~~~~~~, ~~~~~ ~~~~ ~~~~~~~~~~~ ~~~ ~~~~~~~, ~~~’~~~~~~~~~ ~~~~~, ~~~~~~ ~~~~~~’~~~ ~~~~~, ~~’~~~~~~ rien trouvé d’autre ~~ ~~~~~, ~~~ ~~~~~~~~ ~~~~~~~~~~~~~ ~~~~ ~~~~~~~~~~ ~~~~~~~~~~~ ~~~~ ~~~~~~~~~~ ~~~~~~~~~~~~ ~~~ ~~~~~, ~~~~ « ~~~~~ ~~~~~~~ ~~~~~~~~… ». ~~’~~~~-~~~ ~~~~ ~~~~~ ~~~~~~~~ ~~~~ ~~~~~~~~ ~~~~~~ ~~~, ~~~~ ~~~ place d’Orient, le ~~~~~~~~~~, ~~~~~~ ~~~~~ ~~~~~~~ ~~~~~~~ ~~~~ ~~~~~~~~~ ~~~~~ ~~~ ~~~~~~, ~~~~ ~~~~~~~~ ~~~’~~~ ~~~~~~~~ ~~~ ~~~~~~~ ~~~~ ~~~~ ~~~~~~~~~, ~~~~~ ~~~ ~~~~~~~ ~~~ ~~~ ~~~~~~~~ ~~~~~~~ ~~~~~ l’exil ?\nJ’ai vu ce ~~~~~~, ~~~~~ ~~~ ~~~~~~~~~ ~~~ ~~~ ~~~~ ~~~~ ~~~~~~~~, ~~~ ~~~~~~~~ ~~~~~~~~~ (~~~~-~~~~~ ~~~~~~~~~ ~~~ ~~~~~~), ~~~ ~~~~~ ~~~~~ ~~~~~~~ (~~~~~~-~~~~~ ~~~~~~~~~) ~~~ ~~~ ~~~~~~~~~~ ~~~ ~~~~~~~~ qualité. Quand on ~~~~~ ~~’~~~~ ~~~ ~~~~~~ ~~~~~~~ ~~~~~~ ~~~ ~~~~~~~~ ~~~~~~~ ~~~ ~~~~~~~ ~~~ ~~~~~~, ~~~ ~~~~~ ~~~ ~~~~~~ ~~~~~, ~~~ ~~~~~ ~~~~~~~~~~~ ~~~~~~~ ~~~ ~~~’~~~~ ~~~ ~~~~~~~~~~ ~~~ Bellay, Poussin ou ~~~~~~ (~~~~~ ~~~ ~~~ ~~~~~~ ~~~~ ~~~’~~~ ~~~~ ~~~~~ ~~~ ~~~~~~~ ~~~ ~~~~~, ~~~~~~~~~~). ~~~~ ~~~~~~~~~ ~~~ ~~’~~~~~~~~~~ ~~~ ~~~~~~~~~ ~~~~~~~, ~~~ ~~~ ~~~~~-~~~, ~~~~~~ ~~’~~~~~~ ~~~ les pins. On ~~~~~~~~~~~~ ~~~~~ ~~~~~ ~~~ ~~~~ ~~~~ ~~~~~~~~~~ ~~~ ~~~~ ~~~~~~~. ~~~~ ~~~~~~ ~~~~~~~~ ~~~~~ ~~~~~~~ ~~ ~~’~~~~~~~~~~~~~~~ ~~~~~~~~~~~ ~~~ ~~~~~~ ~~~~ ~~~~~~ ~~~~~~~~~~~~~~~ : ~~~ ~~~~~~ ~~~ ~~~ Palatin, malgré les ~~~~~~~ ~~~~ ~~~~ ~~~~~~~~~~~, ~~~~~ ~~~~~ ~~~~~~ ~~~ ~~~~~~~~ : ~~~~ ~~~ ~~~~~~~~ ~~~~~. ~~~ ~~~~~ ~~~~~~~ ~~’~~ ~~~~~~~~ ~~~~ ~~~~~~ ~~~ ~~~~~~~~~~, ~~~ ~~~~~~ ~~~~~~ ~~~ ~~~~~, quand les portes ~~~~~ ~~~~~~~~. ~~’~~~~~~~~~~~ “~~~~~~~ ~~~~~~~” ~~~~ ~~~~ ~~~~~~~. ~~~ ~~~~~~ ~~~ ~~~~~~~ ~~~~~~~~~ ~~~ ~~~~~~~~, ~~~ ~~~~~~~~~, ~~~ ~~~~~~~~~ (~~~ ~~~ ~~~~~~~~).


Kaozeal:Barnedigezh Salomon - Wikipedia\nMarteze e c'hello ar c'hemmer displegañ e gamm gant un abegig bennak . "Salomon" da skouer gant troidigezh Maodez Glanndour "Ar pevar aviel" (Al Liamm, 1969), p.9.--Trec'hlid mitonet (kaozeal) 14 Du 2014 da 10:25 (UTC)[respont]\nAmañ da skouer emañ displeget an istor e brezhoneg ha ne lenner nemet "Salomon" (pe "da Zalomon" gant ar c'hemmadur) .--Trec'hlid mitonet (kaozeal) 14 Du 2014 da 10:53 (UTC)[respont]\nlenn a rer comz ivez. Evel-se e vo skrivet er wikipedia neuze? Bianchi-Bihan (kaozeal) 14 Du 2014 da 14:51 (UTC)[respont]\nRespont sirius ebet. "Salamun" n'eo ket skrivadur a-vremañ "Salomon". Lavar dimp 'ta pelec'h eo testeniet "Salamun" e brezhoneg ha perak n'eo ket mat "Salomon". Maodez Glanndour a skriv gant ar skritur a-vremañ ha koulskoude e ra gant "Salomon".--Trec'hlid mitonet (kaozeal) 14 Du 2014 da 15:53 (UTC)[respont]\nAdtapet diwar « https://br.wikipedia.org/w/index.php?title=Kaozeal:Barnedigezh_Salomon&oldid=1601450 »\nKemmoù diwezhañ degaset d'ar bajenn-mañ d'an 22 Du 2014, da 11:12.


Ramón Piñeiro - Wikipedia\nRamón Piñeiro López (Láncara, 1915 - Santiago de Compostela, 1990) a oa ur skrivagner hag ur politiker eus Galiza. E 2009 e oa bet enoret e-pad Devezh al Lizhiri Galizek.\nStudiañ a reas al lennegezh hag ar brederouriezh e skolioù-meur Santiago de Compostela ha Madrid, met n'eas ket betek penn e studioù. E 1932 ez eas e-barzh ar Mocidades Galeguistas, luskad yaouankizoù ar Partido Galeguista, ha kemer a reas perzh e raktres statud emrenerezh Galiza e 1936. Goude Brezel Spagn e kendalc'has da vezañ oberiant el luskadoù brogarourien. E 1943 e teuas da vezañ sekretour bodad-ren ar Partido Galeguista e-barzh ar vro, met e 1946 e voe kaset d'an toull-bac'h ha tremen a reas tri bloavezh ennañ. Ur wech deuet er-maez eus ar vac'h e pledas gant ar stourm sevenadurel hepken.\nE 1950 e savas e Vigo an ti-embann Editorial Galaxia. Gant an ti-embann-se e voe embannet, dindan renad Franco, levrioù galizek ha levrioù spagnolek a bep seurt diwar-benn Galiza. E 1966 e voe dilezet Editorial Galaxia gant Piñeiro pa'z eas hennezh d'ar Stadoù Unanet. Neuze e labouras ur pennad e skol-veur Middlebury (e Vermont). E 1967 e voe degemeret da ezel er Real Academia Gallega.\nGoude marv Franco, pa zeuas an demokratelezh en-dro e-barzh ar vro, e voe dilennet Ramón Piñeiro e Parlamant Galiza, evel kannad dizalc'h war listenn ar gostezenn sokialour (PSdeG-PSOE).\nUnan eus pennoù bras an emsav galizat en XXvet kantved e voe Ramón Piñeiro ha sikour a reas da genderc'hel an emsav-se e-pad ha goude Brezel diabarzh Spagn.\nUnan eus an traoù en deus klasket ober eo lakaat an holl nerzhioù politikel, brogarourien pe get, da zegemer goulennoù diazez ar yezhkarourien. Er bloavezhioù 1970 e voe kavet abeg ennañ gant an emsaverien yaouankoc'h, dreist-holl re an Unión do Povo Galego a damalle dezhañ bezañ re glouar. E 1983 e voe dilennet da brezidant Consello da Cultura Galega (Kuzul Sevenadur Galiza) ha chom a reas er garg-se betek e varv.\nDiwar e atiz e voe embannet e 1958 an Diccionario enciclopédico gallego-castellano gant Eladio Rodríguez, goude marv an oberour. Troer e voe Piñeiro ivez ha lakaat a reas skridoù alamanek e galizeg evel Cancioeiro da poesía céltica (diwar Alt-keltische Dichtunguen, gant Julius Pokorny), e 1952, pe Da esencia da verdade (diwar Von Wessen der Wahrkeit gant Heidegger), troet e 1952 hag embannet 1956.\nA lingua, sangue do espíritu (Galicia, Buenos Aires, 1952)\nA lingoaxe i as língoas (Galaxia, 1967; adembannet gant Consello da Cultura Galega, 1994)\n'Galicia (Galaxia, 1999)\nEditorial Galaxia: Autores/Ramón Piñeiro\n↑ A historia de Galaxia\nAdtapet diwar « https://br.wikipedia.org/w/index.php?title=Ramón_Piñeiro&oldid=1961759 »


Buhez ar Zent. pages 877, 878, 879. Encyclopédie Marikavel.\npages 877, 878, 879\nGwilhou Grimoart, an hini a dlee divezatoc'h dougen an hano a Urban V, a oa ganet en Grisac, el Lozer. (Doue a roas d'ezan da anaout abred eo ar zantelez al louzou c'houez vat a vir ouz ar ouiziegez da vont da fall. Rak-se, goude bezan grêt e studi en Montpellier hag en Toulouz, en em dennas en manati Sant-Viktor Marseilh.\nAc'hane e oe goulennet da vont d'ober skol da Vontpellier, da Bariz, da Avignon ha da Doulouz ; en kement lec'h ma tremenas, an diskibien a ziredas niverus da zastum mel e gelennadurez.\nAr vrud an evoa a reas da eskibien Klermont hag Uzes e gemer da vikêl-vras. Eun nebeut blaveziou goude, ar pab Klemant VI hen kasas d'an Itali.\nHanter-kant vla bennak a oa abaoue m'oa deut ar pabed da chom da Avignon, kement a reveulzi evel ma oa en Rom ; abaoue, kêr-benn ar bed kristen ne rê nemet koll tamm ha tamm he gened hag he danve. Gwilhou a oe karget da vont d'ober eun dro da welet ha dizrei a c'halle ar pab d'e gêr goz. Goude ar veaj-ze, e oe hanvet da abad manati Sant-Viktor Marseilh, ha da varo Innosant VI, digouezet ar 27 a vizgwengolo 1262, daoust ne oa ket c'hoaz kardinal, e oe grêt d'ezan pignal war Gador sant Per, hag e kemeras an hano a Urban V. Gwell oa gantan an hano-ze evit meur a hini-all, abalamour ar pevar o devoa e zouget en e rôk a oa bet sent bras.\nTri dra a c'hoantaas kas da benn : dizrei da Rom, kreski santelez ar gristenien, ha prezek ar fe er broiou goue.\nAn 8 a viz here 1367, e reas e zisken eo Rom. Kalon ar Romaned, ouz e welet, a dride en o c'hreiz. Kêr adregerne gant ar youc'hadennou a levenez: «Ra vezo meulet Jezuz-Krist ! Bue hirr d'hon Tad Santel ! » Urban a yeas, da gentan, da zaoulinan war beiou an Ebestel, hag epad ma rede an daerou eus e zaoulagad, o sonjal en trubuilhou a oa c'hoarvezet abaoue an tri-ugent vla ma oa et ar pab eus a Rom, e vouskanas ar c'hantik a lavare ar Judevien, pa oant en harlu war ribl an Buphrat : « Azezet war lez stêriou Babylon, e ouelemp o sonjal en Sion. »\nEun drue oa gwelet pegen diskernpenn oa deut da vezan an ilizou, abaoue ne oa mui o ferc'hen er gêr da evesât oute. Urban a lakas dioustu dresan iliz Sant-Pôl ha hini Sant-Yan-Latran.\nOber a reas ive ar pez a oa en e c'halloud evit lakat ar ouiziegez hag ar zantelez da greski e-touez ar veleien, ar venec'h hag al leanezed. Arôk rei ar c'hargou iliz, e selle ôuz ar zantelez ha nan ouz ar c'hinivelez. . Kas a reas misionerien betek an Indez hag ar Chin. Trouz o vezan savet etre ar Frans ha Bro-Zôz, e c'hoantaas mont da lakat ar peuc'h etre an diou rouantelez. Santez Berc'hed, a oa neuze en Rom, a glaskas e ziarbenn : « Doue, emezi, ne fell ket d'ezan ec'h afe ar pab eus an Itali. Ma zisro en Frans, e varvo prest goude. »\nDaoust da ze, Urban a yeas en hent ; mes n'evoa ket laket mat e dreid en Avignon, pa oe skoet gant eur c'hlenved ha ne ouie den seurt ebet dioutan.\nP'en em gavas falloc'h, e reas digeri dor e di, bag e lôskas ar bobl da dostât ouz e wele : « Red eo e welfe, emezan, penôs e varv ar pabed. »\nMervel a reas en miz kerdu 1870. Daou vla goude, e gorf a oe douget da vanati Sant-Viktor, ha d'an 10 a viz meurz 1870, Pi IX a roas ôtre da enori anezan evel den eürus.\nAn Iliz a zo eun emglev etre an dud evit pez; a zell madou an ene. Eun emglev eo ha n'eus ket he far war an douar ; rak n'eus hini-all ebet hag a vefe enni, war an dro, kement a unvaniez ha kement a dud.\nKemeromp daou gatolik, eur Breizad, mar karet hag eur Japonad, pell o-daou an eil diouz egile, pellan ma c'hell daou zen bezan, an eil diouz egile, war an douar-man.\nN'o deus ket ar memes liou ; unan, ar Breizad, a zo gwenn ; egile, ar Japonad, a zo melen ; unan a gomz brezoneg ; egile a gomz japoneg ; unan a zoug bleo hirr ; egile a zoug bleo berr : unau a zoug dilhad start ouz e gorf ; egile dilhad lôsk ; unan a vev gant bara ; egile a vev gant riz ; unan a vev en eun ti men ; egile, en eun ti paper.\nDaoust da ze, o-daou e lavaront ar memes Credo ; o-daou e heuilhont ar mêmes gourc'hemennou ; o-daou e kemerout peurz er memes sakramanchou ; o-daou e sentent ouz an den gwisket en gwenn, a zo du-hont en Rom, war Gador sant Per.\nN'eus emglev ebet war an douar ken kaer hag Iliz Jezuz-Krist. Klasket, redet ar rouanteleziou ; treuzet ar moriou ; grêt tro ar bed ; n'eus netra par da Iliz Rom ; netra ken skedus ha pried Jezuz-Krist.\nBezomp eta d'ezi en hon bugaleach, en hon yaouankiz, en hon oad den, epad hon bue pen-da-ben, eus ar c'havel-badeziant d'ar c'havel-be.\nRa deuio hon dorn da zec'han hag hon teod da stagan ouz hon staon, ma tigouezfe d'imp, de pe de, ankouât ac'hanoc'h, o Iliz santel, ha ma paouezfe hon c'halon da dridal dre garante evidoc'h.


Pajenn:Crocq - Eur zachad marvailhou.djvu/169 - Wikimammenn\nPajenn:Crocq - Eur zachad marvailhou.djvu/169\nAze ’man an dalc’h. N’eus ket da dorta, red ha red bras eo d’ezan deski.\nGoude great ha dic’hreat, an hini a brezege kerkouls a voe karget gant ar gerent d’en em emellout da gas da benn deskadurez al labous yaouank. Ha, goude eur pevar pe bemp bloaveziad skol, an aotrou Beskont a Gerdruilhen n’en doa ket e bar nag evit rodal, nag evit kana, — nemet e vouez a oa deut da raoulia eun distera, — nag evit teurel moged butun dre gorn e veg, nag evit banna eur zell dre gorn e lagad war an dimezelled yaouank.\nKoulskoude n’eo ket war-lerc’h eun dimezell a c’hlaoure ; war-lerc’h eun intanvez ne lavaran ket. Houman a oa anavezet mat dre he noblans, nemet leve ha pinvidigez n’he doa ket mui, kement he doa dispignet. Ha setu ma taolas-hi he zellou hag he c’hoant war danvez an aotrou beskont ; hep dale ar paour kêz Truilhennig a gouezas en he rouejou !…\nMa oa red dioc’htu kas an embannou, e-lec’h chom da lichuenna. An traou a gerze mat en-dro, pa deuas gwasoc’h eget eun darvoud da gas ar stal d’an dour. Holl arc’hant ar Gerdruilhennou a oa lakeat ganto e ti eun noter ; hogen heman ne gavas ket gwelloc’h eget mont kruit er-meaz ar vro, en eur lezel an alc’houez dindan e zor. Ha diwar an taol-ze, Kerdruilhennou ne chome ken eul liard ganto, ha setu int paouroc’h eget biskoaz.\nTruilhennig en em jale :\n— C’hoaz, emezan, eürus eo d’in emaoun war-bouez dimezi ; rak anez, petra ’m bije great hep gwenneg ebet ?\nYa, o vont da zimezi, me ’lavar ! Kerz da c’houitellat, paotr paour, mar sonj d’it ! An intanvez yaouank he doa c’hoant\nAdtapet diwar « https://br.wikisource.org/w/index.php?title=Pajenn:Crocq_-_Eur_zachad_marvailhou.djvu/169&oldid=124039 »


Pajenn:Marrec - Doctrin ar guir Gristen.djvu/447 - Wikimammenn\nPajenn:Marrec - Doctrin ar guir Gristen.djvu/447\nzelebri ar memor eus an deiz e pehini o devoa recevet an urzou, ha quemen-ma, evit heuill an avis-mâd a ro ar c’honcil a Drant . Doue a ro d’ar re a c’halv da ur stad ar graçou hac ar sicourou a bere o deus ezom evit accomplissa evel ma eo dleet oll deveriou o stad ; guir eo ive eta lavaret penos ar veleyen pere a so choaset ha galvet gant Doue evel Aaron, a receo diganthan ar graçou necesser evit exerci sanlelamant o oll fonc-tionou. An urz a imprim , evel ar vadiziant hac ar gonfirmation, ur c’haracter pehini na ell jamæs beza eflacet ; rac-se ne aller ive receo ar sacramant-ma nemet ur vech.\nBeza ez eus seiz urs diffarant : pevar, hanvet an urzou minor ; ha tri, hanvet an urzou major.\n1° Ar pevar urs minor-so : an urs a borcher, a lenner, a exorcist hac a acolyth. Ar porcher a vire alc’huëziou an ilis, e fonctionou a oa henvel ous fonctionou ar zacristet hirio ; rac-se an escop en avertis penos e vezo responsabl dirac Doue eus a guement a virer dindân an alc’huëziou-se : sic agite quasi reddituri Deo rationem pro his rebus quæ his clavibus recluduntur . Al lenner a lenne en ilis comzou Doue dirac ar bobl, rac-se an escop a recommand dezan en em aplica da ober-mâd e garg : electi ut sitis lectores, officium vestrum agnoscite et implete . Dever an exorcistet â oa chasseal an drouc speret eus a gorfou ar gristenien hac eus a re ar gathecumenet, rac-se an escop a ro dezo levr an exorcismou, hac ar galloud da asten o daouarn azioc’h an dud possedet : accipite potestatum [sic] imponendi manus super\n↑ [Pontificale Romanum, De ordinatione ostiariorum.]\n↑ [Ibid., De ordin. lectorum.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/447&oldid=100321 »\nKemmoù diwezhañ degaset d'ar bajenn-mañ d'an 27 Meu 2017, da 10:32.


Pajenn:Inisan - Emgann Kergidu.djvu/15 - Wikimammenn\nPajenn:Inisan - Emgann Kergidu.djvu/15\nKastel-Paol ha Landreger\nPell a zo emaoc’h o c’houlen digant Ian Pennors kounta d’ehoc’h he vuez : Mad, setu aman eun abadenn euz he iaouankiz. Divezatoc’h, marteze, e kounto d’ehoc’h abadennou he gozni.\nD’ar mare-ze, n’oa ket brao doare an dud var an douar. Doue, drouk ennhan o veled pec’hejou ar vro, a lezaz he vugale da ober ho fenn ho-unan. Dall evel ma’z eo an dud eb skoazel an Aoutrou Doue, ne zalejont ket da vont dre an hent fall, fall e pep giz : fall evit traou ar bed-man kerkouls hag evit traou ar bed-all. Ha ne ket marz kement-se, rag daou zen dall, pa rankont en em hentcha an eil egile, ne zaleont ket da goueza ho daou var ho fenn e foz an hent. Hag an den paour, er bed-man, n’euz forz peger skiantek eo, eb skoazel Doue a zo dall put.\nAr pez ez an da gounta a ziskouezo kement-se d’ehoc’h guell eget va c’homzou.\nDaou vloaz bennag a ioa oa bet harlued ar veleien gant tud deuet euz a gostez Paris, abalamour ma ne falveze ket d’ezho senti ouc’h al lezennou nevez : hogen, al lezennou-ze a ioa a enep lezen Doue, a enep lezen an Iliz, ha zoken a enep lealded lezennou ar bed.\nSetu aman an huvre a deuaz e penn ar re a ioa d’ar mare-ze e kas ar c’houarnamant enn dro. Falvezout a reaz d’ezho lakat ho c’hraban var madou an Iliz ha var ar veleien.\nKemeret madou an Iliz, evithan da veza eun torfet euz ar re vrasa, rag ouc’hpenn ma’z oa eul laerounsi, a ioa c’hoaz\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/15&oldid=128156 »\nKemmoù diwezhañ degaset d'ar bajenn-mañ d'an 9 Eos 2018, da 15:37.


An Taol-Lañs 2019 : digor eo an enskrivadurioù — Mignoned ar brezhoneg\nOstilhoù evit an embregerezhioù\nMignoned ar brezhoneg / Keleier / GBB / An Taol-Lañs 2019 : digor eo an enskrivadurioù\nDigor eo enskrivadurioù an Taol-Lañs 2019 !\nD’ar gwener 7 a viz Even e Langoned e vo an Taol-Lañs ar bloaz-mañ. Ur fest vras a roio an ton d’ar sonerezh a-vremañ kanet e brezhoneg e vo. Kement all a vo evit digeriñ Gouel Broadel ar Brezhoneg (7-8-9 a viz Even 2019).\nDigor eo an enskrivadurioù evit ar strolladoù sonerezh a-vremañ o deus c’hoant lakaat o anv. Betek an 20 a viz Mae o deus an arzourien evit kas o fichenn enskrivañ (contact@mignoned.bzh). Nevezenti zo ar bloaz-mañ, 2 rummad a vo : ar re “amatour” hag ar ra “a-vicher”. Da bep strollad da zibab ‘barzh peseurt rummad en deus c’hoant koñkouriñ.\nAes eo ar c’hondisionnoù evit lakaat e anv : ret eo d’an arzour pe d’ar strollad kinnig sonerezh a-vremañ gant pozioù krouet ha brezhoneg.\nREOLENNOÙ BZH & FR 2019\nFICHENN ENSKRIVAÑ bzh _ fr\nTroiad sonnadegoù profet d’an drec’hourien :\n3 devezh pleustriñ en ur studio micherel hag un devezh enrolladenn un EP 3 don masterizet a zo da c’hounit evit ar rummad “amatour” (hañv 2019). Ambrouget e vo ar strollad gant kevredigezh Mignoned ar Brezhoneg e-pad bloaz. Un droiad sonnadegoù ‘vo aozet ivez gant gouelioù keveler : 5 deiziad asuret ha difrejet (hent ha boued) !!\nGant Sked, Gouel ar sonerezh e Brest (21/06/2019)\nGant ti ar Vro Gwengamp : Sant-Loup Off (07/2019)\nGant Yezhoù ha sevenadur e Naoned (diskar amzer 2019)\nFestival Intergalactique Brest (10/2019)\nHa lod all a vo sur …\nDa drec’hour ar rummad “a-vicher” e vo profet un droiad sonnadegoù gopret dre ar Guso evit an darn vrasañ anezhe, war leurennoù brudet-tre :\nGouel Broadel ar Brezhoneg (difrejet hervez ur barem : 08/06/2019)\nFestival Deus’ta e Brest (gopret, 10/2019)\nYaouank Bistro (difrejet : 11/2019)\nNevez-amzer ar sonerien e Brest (gopret, 04/2020)\nDegouezh ar Redadeg e Gwengamp (gopret, 05/2020)\nGouel Broadel ar Brezhoneg 2021 (gopret) !\nbrezhonegbro ar roue morvangouel broadel ar brezhonegLangonedtaol lañs


Diwar-benn Loeiz Herrieu… Gant Daniel Carre (2) | YA! Keleier e brezhoneg - kazetenn sizhuniek enlinenn\nKeleier » Sevenadur ha dudi » Diwar-benn Loeiz Herrieu… Gant Daniel Carre (2)\nDiwar-benn Loeiz Herrieu… Gant Daniel Carre (2)\n20 / 03 / 2017 | Sevenadur ha dudi | Commentaires fermés sur Diwar-benn Loeiz Herrieu… Gant Daniel Carre (2)\nLoeiz Herrieu ha Loeiza : ar vuhez pemdez, ar permisionoù\nABP : Nec’het e seblant bout Loeiza el lizher-mañ. Perak ne chomfe ket he mamm ganti, e lec’h mont da di he c’hoar a zo o chom e-kichen ?\nDaniel Carre : Ar wirionez zo gant Loeiz e keñver an dra-se. E ti Loeiza, zoken ma n’eo ket he zud-kaer  tad ha mamm Loeiz – o vevañ e-barzh ar memes ti, emaint kazimant dor-ha-dor memestra. Setu perak en em gav mamm Loeiza, Mari Taniou enta, muioc’h en hec’h aez e ti Mari, he merc’h koshañ, hag a zo o chom e Pennhored, hi ivez. Gwaz Mari, Andrev ar Mouillour, a zo er brezel, eñ ivez ; setu n’eus eno, en ti-se, ken nemet an div vaouez hag ar vugale : Andrev bihan ha Noël.\nABP : Un dra bennak rebechet gant Loeiza da Loeiz a oa ar permisionoù : morse n’eo ket distroet Loeiz da Lannarstêr. Abalamour da betra ?\nD. C. : Meur a respont a zo da zegas aze… Adalek miz Even 1915 hepken e voe aotreet ar soudarded bet er brezel abaoe ar penn kentañ da c’houlenn ur bermision diskuizh : pevar devezh da dremen er gêr, mui an devezhioù hent. N’eus ket kaoz a roiñ kement-se un eil gwezh : krediñ a reer e vo achu an afer a-raok Nedeleg get an taol bras a vezer oc’h aprestiñ evit dibenn an hañv. Loeiz, eñ, a skriv en e garned e miz Gouere ne c’houlenno ket e bermision : re verr eo an amzer da dremen er gêr (kement-se a zo ober goap doc’h ar soudarded, o lakaat da breniñ pasianted ha netra ken, emezañ). Re hir ha re boanius e vehe ar veaj ; re a boan en dehe o kuitaat e re ur wezh oc’hpenn. Gwell eo enta gortoz disoc’h an afer : get an trec’h e vo distroet.\nDibenn 1915 ne zegas trec’h ebet avat !\nE 1916 e voe votet lezenn ar permisionoù diskuizh : gwir da gaout 6 devezh diskuizh evit pep prantad pevar miziad tremenet er brezel. Atav e chom dibleg Loeiz : kement a boan hag a galonad o do, eñ hag e re, pa vo ret en em guitaat en-dro ma vint diskaret hag e kollint pep esperañs. Oc’hpenn kement-se eo arvarus d’ar soudarded kuitaat an talbenn, rak koll a reont an akustumañs, ha kalz anezhe a vez paket get ar gwall pa zistroont, pe ken du o soñjoù m’en em lezont da vonet hag emaint kollet da vat. Atav ne vo ket Loeiz, hervezañ atav, evit roiñ tamm karantez gwirion ebet d’e wreg peogwir en em gav kabestret dindan un dever arall… « Arabat krediñ beviñ karantez gwir a-raok diwezh ar brezel. Gwell eo gortoz. Gallout a rit fiziiñ em c’harantez gwirion ha don. » Da c’hortoz eo arabat en em zrailhiñ, ober gwad fall peogwir en em garont o-daou. Ar pezh a gavomp el lizher-mañ just a-walc’h.\nAdalek C’hwevrer 1918 en em gav Loeiz en Intendance Coloniale, en ur burev, pell a-zoc’h pep dañjer é tonet ag ar brezel. Abaoe meur a viz emañ bet aesaet ivez d’ar soudarded beajiñ. Koulskoude e chom atav hon den ken sonn en e bennad : ne zistroo ket a-raok an achumant. Un digarez nevez oc’hpenn a roa da Loeiza : ar c’hristen a zle plegiñ da volontez Doue betek penn ; ha Doue hepken a zo e stad da sevel E zorn – da lakaat fin d’ar c’hastiz -, da arrastiñ ar brezel.\nGallout a reer gwelet kement-se evel aheurterezh. Loeiz a zo… « égocentrique », mar faot deoc’h ! N’eo ket e vehe evitañ e-unan. N’eo ket e soñjahe ennañ hepken na da gentañ. Krediñ a ra avat bepred bout graet an dibab gwellañ, ha goulenn a ra get ar re arall treiñ a-du getañ, kemer an hevelep hent hag e vo mat pep tra !\nUr perzh a bersonnelezh Loeiz en em ziskouez aze. Chom fidel, kousto pe gousto, d’ar pezh en deus divizet.\nKement- se ne vir ket a Loeiz, hag en desped dezhañ, bout start ha kalet doc’htañ e-unan, bout tener-bras a galon e-keñver traoù ‘zo. Hag e-mesk an traoù-se en em gav just a-walc’h e re, e familh. An disterañ gwall en em gav gete el laka d’en em chaliñ ha da valiñ soñjoù ; setu ne faot ket dezhañ ma vo trubuilhet o c’halonoù, ma vint taolet en dizañspoar…\nABP : Ne vije ket bet tu dezhañ donet d’ar gêr ha pas distreiñ ? Dizentiñ ?Dizertiñ ? …\nD. C. : Nann, biken !\nLoeiz a zo un den a zever ; evel ar braz a wazed e rummad. Galvet int bet d’ar brezel ; monet a rint. Atav, petra a faot deoc’h ober mod-all ?… Lod a zizent, gwir eo. Kalzik zoken a zistroa get dale d’o rejimant. E pelec’h chom da guzhat ? Risklet e vêr da vout tapet get ar jañdarmed (ha kastizet garv goude). Nag ar familh ! Ur vezh e vo gwelet ar jañdarmed é tonet d’ar gêr, gwelet o anv er gazetenn, rak embannet e vez anvioù ar soudarded kaset dirak ar « C’hoñseil de guerre », lâret ar pezh a zo bet kaoz, ar c’hastiz o deus tapet… Dezertourien n’eus ket bet kalz anezhe e Breizh. Ar wazed a vezve (da c’hellout moustriñ àr o foan), a chome marse da ruzal dre ar vro, met pignat a raent en tren a-benn ar fin.


Degemer al lec’hienn > Ar strolladoù > Strollad Tro Didro > Re an tu all\nLezomp ar gaoz gant Mich Beyer:\n«War-hed gwel an eil d’eben emañ Kêr Izelañ ha Kêr Uhelañ. Etre an div gêriadenn koulskoude, un harz ha na c’hell hini ebet eus o annezidi mont dreist dezhañ. Un harz ? Ul linenn hep mui ken, ul linenn ha n’eus anezhi nemet e spered an dud hag a dalv kement hag ar mogerioù savet amañ hag ahont da zispartiañ pobloù ar bed, korf hag ene. Gwechoù zo e oar ar pobloù disrannet-se diskar ar voger, gwechoù zo e lakaont maen war vaen o-unan da uhelaat anezhi. Chom da viken da spiañ re an tu all, krediñ diskar an harz, eno ’mañ an dalc’h.»\nUr pezh c’hoari skrivet gant Yann Fulub Dupuy\nLeurennet gant Yann Fulub Dupuy, skoazellet gant Mich Beyer\nC’hoariet e vo gant :


Eizved pennad — XI - Wikimammenn\nEizved pennad — XI\nR. Prud’homme, 1903 (p. 253-256)\n◄ Dilost ar pardon ; eur bale war leuren zakr Mahometiz. — Pegoulz e pedont ’Pez a oa gwech-all war al leuren zakr. — Templ ar gwir Doue. — E istor Perak diou voskeen war al leuren zakr. — Moskeen Omar. — Taulen an tacho ►\n’Pez a oa gwech-all war al leuren zakr. — Templ ar gwir Doue. — E istor\nGwech ha gwech e reomp eur poz, bodet endro d’eun Tad yaouank a zo roet d’imp ’vit hon henchan, ha displegan d’imp pep tra. Hen ober a ra gant eur ouiziegez a lak anomp souezet.\n’N eur diskoel d’imp an dra-man hag an dra-ont e kav an tu da laret d’imp ’pez eo mad gouzout diwar-benn an Templ koz ha relijion ar Judevien, diwar-benn an amzer gentan euz ar relijion gristen, ha diwar-benn relijion Mahomet.\nE berr ha berr, setu aman ’pez a digoue d’ean laret d’imp.\nAl læc’h-man eo ar mene Moriah, a laraz an Au. Doue d’Abraham pignal warnan, ’vit sakrifian eno e vab Isaak, war eun auter. Aman ive an Au. Doue, goude bean skubet 70,000 den gant ar vosen, ’balamour da bec’hejo ar roue David, a bardonaz d’ean hag a lemaz diwar e zujidi ar oalen a gasti. Mes gourc’hemenni a reaz d’ean sevel en e enor eun auter war ar Moriah ha *kinnig d’ean eur zakrifis a drugare. Ar roue a zentaz dioustu, ha kement a stad a oa ennan, ma lakaz en e spered sevel aman eun templ kaer d’an Au. Doue.\nN’hellaz ket heñ ober e oestl, mes e vab Salomon hen reaz, hag en eun doare kaer meurbed, hep sellet ouz an dispign. Daouzek devez arat a c’holoe an Templ, ha, ’vit hen kempen, ne oa bet espernet nag an arc’hant, nag an aour.\nAdalek neuze e teuaz da vean, ha chom a reaz epad mil ’la, penn ha kalon pobl Israel : ken e vo dispennet da vad, ne vo ket diskaret da vad rouantelez ar Judevien.\nDiou wech e tigoue d’ean bean dispennet : mes diou wech hen adsaver, hag an dried templ a zo kaeroc’h ’vit an daou gentan.\nGantan eman al lore, ’balamour an euz bet an enor da zigemer Salver ar bed. Ennan eo bet digaset Jezus gant e Vamm hag e Dad mager, ’vit bean goestlet d’an Au. Doue, e wir Dad ; ennan e oa bet kavet gante o prezek d’an doktored ; ennan e teue da bedi bep pla, da amzer bask. Eno e prezege aliez d’ar Judevien. Eno, dreist-holl, e plije d’ean ’n em dennan en e zeio divezan. Unan euz an deio-ze, ar meurz d’abarde, pa oa deut e-mæz deuz an Templ, e lavaraz unan euz e ziskibled d’ean : « Sellet ’ta, Autro, pegen kaer eo an Templ, ha pegent stard azeet war vein braz. » — « Sellout a ret, eme Jezus, ouz ar pikol pez lojeiz-ze : ma ! na chomo ket dioutan men war ven : mont a rei a-bez d’an traou. » Dek vla ha tri-ugent goude, e teue da wir komz hon Zalver : eur zoudard Roman deuz arme Titus, a lake an tan en Templ hag, eur pennadik goude, ne oa anean nemet ludu. An impalaer a reaz diskar e vogerio.\nGræt e oa e amzer : na oa ken ezom euz an auter deverez ’vit *kinnig da Zoue goad ha kig loened, aboue ’nefoa redet en e enor war aoter ar c’halvar ar goad divin a ginnige d’ean an hini hen skuilhe. Ar zakrifis-man a lem o zalvoudegez digant ar re all. Ha n’eo ket en Templ Jeruzalem e tle bean kinniget, mes dre-holl ’læc’h ma vo ’laret an oferen.\nWardro tri c’hant ’la goude ma oa bet distrujet an Templ, e c’hoantaaz Julian, eun impaler roman an nevoa troet kein d’ar relijion gristen, tremen da c’haouiad Jezus-Krist, an nevoa laret na chomje ket euz an templ-ze men war ven. Intenti a reaz adsevel anean ha setu krog e vicherourien gant al labour. Mes sevel a reaz deuz an douar flammo heuzus a harzaz ’nê d’azean ar gwele-mein a dlee dougen an Templ neve : na rejont evel-se nemet peurdispenn an hini koz beteg an donan euz ar mogerio ha lakat da vean muioc’h anat pegen gwir an nevoa komzet hon Zalver Jezus-Krist.\n↑ En gallek : autel des holocaustes.\nAdtapet diwar « https://br.wikisource.org/w/index.php?title=Eizved_pennad_—_XI&oldid=104989 »\nKemmoù diwezhañ degaset d'ar bajenn-mañ d'an 3 Eos 2017, da 22:28.


Emmanuel Macron a-raok penn kentañ an abadenn tele © Maxppp - Maxppp\nDiffusion du jeudi 12 avril 2018 Durée : 8min\nGoulennet hon oa e soñj digant ul labourer-douar kozh war abadenn tele Emmanuel Macron. Klevet e oa bet un dileuriadez eus Tilly Sabco, warc'hoazh e vo re ziwezhat evit saveteiñ al lazhti. Miliadoù a levrioù ha pladennoù a zo en gwerzh ivez e mediaoueg ar Gapusined e Brest.\nSav-poent ul Leonad diwar-benn prezegenn Emmanuel Macron\nMilionoù a dud o deus sellet ouzh pennad an aotroù Prezidant war TF1. Un abadenn ouzhpenn un eurvezh diwar goulennoù Jean-Pierre Pernaud ha dilerc'hiet e-barzh kumun vihan de Berd'huis e Bro Normandi. Displeget n'eus didro Emmanuel Macron oa un adframmer penn kil-ha-troad. "Ober a ran ar pezh m'eus lavaret oan e sell d'ober" emezañ. Ar pezh a blij da Jean-Louis Mingant, labourer-douar war e leve. Met n'eo ket plijet gant tout al Leonad ! Pennad-komz kaset a-benn gant Jean-Luc Bergot.\nAn dervezh ziwezhañ eo evit saveteiñ lazhti Tilly Sabco\nSkuizht int deuet da vezañ gopridi Tilly Sabco o c'hedal atav da c'houzout ma vo un dazont gant lazhti Gwerleskin. Lakaet eo bet e gwerzh an embregerezh gant e berc'hen Wegdam Food Link. Digwener da hanternoz e vo re ziwezhat evit forzh piv lakaat e anv evit adprenañ an embregerezh. "Me soñj din, ma vefe bet unan bennak da zont e vefe bet gouvezet, sell, ne gav ket din e teuio den ebet" eme Nadine Le Guen, dileuriadez e Tilly Sabco e anv ar CGT. Pennad-komz gant Nadine Le Guen ha Tudi Crequer.\nBrest : taol balaenn mediaoueg ar Gapusined\nMiliadoù a levrioù ha pladennoù sonerezh a zo en gwerzh e mediaoueg ar Gapusined e Brest abaoe krha n'int ket gwall gêr. Gwerzhet int etre un euro ha 10 euro. En em zizober a ra an ar mediaoueg diouto evit ober plas evit re nevez. Ur wech ar bloaz vez deus ar gwerz-se abaoe 17 vloaz. "Leun chouk e oa da 12e30 ! An dud a zo o furchal forzh pegement !" a embann Klervi Abalan, levraouegerez. Pennad-komz gant Klervi Abalan ha Jañ-Luk Bergot.\nDiffusion le mardi 18 décembre 2018 de 19:00 à 19:10


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/490 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/490\neun oan, hag al loen-ze a gomze evel eun aerouant. (12) Gouarn a rea gant holl c’halloud al loen kenta en he brezans, ha lakaad a rea an douar hag ar re holl a zo o choum varnezhan da adori al loen kenta, a behini ar gouli marvel a oa bet pareet. (13) Hag ober a rea burzudou braz, beteg lakaad tan da zisken euz an env d’an douar, dirag daou-lagad an dud. (14) Ha trompla a rea an dud a oa var an douar, dre ar burzudou a oe roet ar galloud dezhan da ober dirag al loen, o lavaret d’an dud euz an douar ober eun imach d’al loen, pehini goude beza bet taol ar maro digant ar c’hleze, a oa c’hoas en buez. (15) Hag e oe roet dezhan ar galloud da rei buez da imach al loen, evit ma teuje imach al loen da gomz, hag e lekeaz laza ar re holl ne adorent ket imach al loen. (16) Hag ober a rea d’an holl, bihan ha braz, paour ha pinvidic, tud libr pe esclaved, kemer eur merk var ho dorn deo, pe var ho zal. (17) Ha den na helle prena na gwerza, nemed an hini hen doa ar merk pe an hano euz al loen, pe an niver euz he hano. (18) Aman ema ar furnez. An hini hen deuz intentamant, ra gounto an nombr euz al loen, rag eun nombr a zen eo, hag an niver anezhan a zo c’houec’h kant c’houec’h ha tri-ugent.\nGOUDE-ZE e selliz, hag e veliz an Oan en he za var menez Sion, ha ganthan kant pevar ha daou-ugent mil den, pere ho doa hano he Dad scrivet var ho zal. (2) Hag e kleviz eur vouez euz an env, henvel ouz trouz an doureier braz, hag henvel ouz trouz eur gurun vraz, hag e kleviz eun trouz a delennerien o son gant ho zelennou. (3) Hag e canent evel eur c’hantic nevez dirag an tron, ha dirag ar pevar aneval hag ar re Ancien ; ha den na helle diski ar c’hantic-se, nemed ar c’hant pevar ha daou-ugent mil, pere a zo bet prenet euz an douar. (4) Ar re-ze eo ar re n’int ket bet en em souillet gant merc’hed ; rag gwerc’h int. Ar re-ze eo ar re a heuil an Oan, pe leac’h-benag ma’z a. Ar re-ze eo ar re a zo bet prenet a-douez an dud, evel ar c’henta-frouez da Zoue ha d’an Oan ; (5) hag en ho genou n’euz ket bet kavet a faozentez ; rag dinam int dirag tron Doue.\n(6) Hag e veliz eun eal all o nijal dre greiz an env, hag an Aviel eternel ganthan, evit he brezeg d’ar re a zo o choum\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/490&oldid=125627 »


Gwynllŵg - Wikipedia\nGwynllŵg (anavezet evel Wentloog e saozneg) a oa ur rouantelezh vrezhon e gevred Kembre ar Grennamzer.\nAnvet eo diwar-lerc'h ar roue Gwynllyw a renas war-dro dibenn ar Vvet kantved, hag a zo bet lakaet da sant.\nDiwezhatoc'h e voe un aotrouniezh norman ha goude kantrev. Unan eus seizh kantrev Morgannwg e oa.\nGweledigezh Sant Gwynllyw, gant Sebastien Boyesen, e kêr Casnewydd, e gevred Kembre. Gwynllyw a oa roue Gwynllwg, ha sant brezhon, tad da Sant Kadou.\n3 Wentloog ha Sant Woolos\n4 Aotrouniezh norman\nDiazezet e oa en izeldirioù etre ar stêrioù Rhymni ha Wysg hag en uheldirioù en hanternoz dezho. Ur rann e oa eus rouantelezh kozh Morgannwg kentoc'h eget eus hini Rouantelezh Gwent rak honnezh n'ae ket pelloc'h war-du ar c'huzh-heol eget ar stêr Wysg. Koulskoude, adalek al Laws in Wales Acts eus 1535-42, e voe staget ar c'hantrev ouzh ar re a oa er reter d'ober kontelezh Menoe istorel.\nOrin Gwynllŵg zo e rouantelezh Glywysing. Dont a ra hec'h anv eus ar roue Morgannwg, etre kantrev Senghennydd er c'huzh-heol ha Rouantelezh Gwent er reter, oc'h emastenn eus aod Mor Hafren betek torgennoù kentañ Brycheiniog.\nWentloog ha Sant WoolosAozañ\nPrestik goude 1090 e kouezhas ar vro etre krabanoù an Norman Robert fitz Hamo, fel Arglwydd Morgannwg.\nAdtapet diwar « https://br.wikipedia.org/w/index.php?title=Gwynllŵg&oldid=1487002 »\nDernière modification le 5 Ebr 2013, à 05:57\nKemmoù diwezhañ degaset d'ar bajenn-mañ d'an 5 Ebr 2013, da 05:57.


Metatezenn - Wikipedia\nEr yezhoniezh e vez implijet an termen metatezenn (diwar an henc'hresianeg μετάθησις, « eilpennadur » ; saozneg: metathesis) evit komz eus an eilpennañ graet da ziv elfenn fonologel, da lavaret eo :\npa vez eilpennet vogalennoù ha dreist-holl kensonennoù, da skouer : brezhoneg debriñ/drebiñ, Montroulez/Montourlez, Brieg/Breig, galleg fromage, eus formage (reiñ ur stumm, diwar al latin formaticu(m), kv. italianeg formaggio hag okitaneg formatge).\nelfennoù dreistskizhel (saoz. suprasegmental)\npa vez eilpennet perzhioù evel hirder ar vogalennoù, an tonennoù pe an taol-mouezh hag all, da skouer e henc'hresianeg pólis (πόλις) « kêr » > genitivel póleōs (πόλεως) diwar ar furm reizh *pólējos.\nKavet e vez metatezennoù e doareoù yezh nann-unvan, evel e rannyezhoù lec'hel ar brezhonek, pe c'hoazh e treuzdistagadurioù, da skouer :\nStummoù rannyezhel: brezhoneg\nder amañ e lec'h dre amañ\nmewled e lec'h melc'houed\nburlu e lec'h brulu\naks e lec'h ask « goulenn »\nA-wezhoù e teu da vezañ ur furm leksemek kemmet dre metatezenn ar furm implijet er yezh unvan kentoc'h evit ar stumm istorel orin, da skouer :\nBird « evn » diwar krennsaoz. bryd\nrun « redek » diwar hensaoz. rinnan, eornan, earnan\nhorse « marc'h » diwar hensaoz. hros\nwasp « gwesped » diwar hensaoz. wæps\ncocodrilo « gourglazard » diwar latin crocodilus (< henc'hresianeg: krokodilos)\nArgelia « Aljeria » diwar arabeg Al Jaza'ir (الجزائر)\npostrado « $ » diwar latin prostratus\nDiouzh an tu all avat e c'hell talvezout ar vetatezenn elfenn mont-en-dro boutin yezhadur ur yezh bennak, evel e foureg: pa vez staget ur rakger kensonennel ouzh ur verb a grog gant ur gensonenn e vez diverket kensonenn gentañ ar verb pe c'hoazh e vez eilpennet gant ar vogalenn a zeu war-lerc'h, da skouer :\nlem- « lipat » > -elm-\nba- « evañ » > -ab-\ntuum- « sevel » > -utum-.\n↑ Amload e Geriadur Ménard\nAdtapet diwar « https://br.wikipedia.org/w/index.php?title=Metatezenn&oldid=1883491 »\nKemmoù diwezhañ degaset d'ar bajenn-mañ d'an 19 Eos 2020, da 23:51.


Trede quevren - Ar c’huec’hvet Chabistr ha tregont - Wikimammenn\nTrede quevren - Ar c’huec’hvet Chabistr ha tregont\nYouen-Yan-Lois Derrien, 1779-1792 (?) (p. 333-346)\n◄ Ar pempet Chab. ha tregont. Var an desirou Ar c’huec’hvet Chab. ha tregont. Avisou evit an dut demezet Ar seizvet Chab. ha tregont. Evit an honestis eus ar guele nuptial pe eus ar briedelez ►\nAR C’HUEC’HVET CHABISTR\nAvisou evit an dud demezet.\nAR Briedelez a so ur Sacramant bras, me lavar en egard da Jesus-Christ ha d’e Ilis : enorabl eo d’an oll, etre an oll, hac en oll, da lavaret eo, en e oll guevrenou. Me lavar eo enorabl d’an oll, rac ar Guerc’heset memes a dle enori ar briedelez gant humilite. Enorabl eo etre an oll, rac ar briedelez a so quer santel ha quen din etre ar beorien evel etre ar binvidien. Enorabl eo ivez en oll, da lavaret eo en e oll guevrennou : rac ar gommançamant, ar fin, an utilite pe ar profit, ar form hac ar vateri eus ar Sacramant a Briedelez a so a gousecanç vras d’ar Republic : rac ar c’hrizien hac ar sourcen eus ar mad public eo ar briedelez.\nPliche gant Doue, ra ve couviet e Vap unic hor Salver d’an oll Eureujou evel ma oue couviet d’an Eured eus a Cana e Galilee, ar guin a gonsolation hac a venediction ne vanque jamæs ebarz : rac ar pez a so caus na deus peurvuia nemet nebeudic eus an seurt guin-se er commançamant eus ar briedelezou, eo abalamour ma couvier enno an Idol impur Adonis eleac’h hor Salver, hac an Idoles impudic Venus eleac’h ar Verc’hes Vari. Piou bennâc a fell dezàn caout oanedigou caër a liou marellet, evel en devoue Jacob, a renq eveldan lacat dirac an devet pa en em zestumont d’en em barrât, guialennou caër eus a bep liou. Dememes nep a fell dezàn caout chans vad er Briedelez, a dleffe en e Eured lacat dirac e zaoulagat ar santelez hac an dignite eus ar Sacramant-mâ : hoguen eleac’h quemense e c’herru ebarz mil direglamant, en divertissamanchou, e banquejou hac er c’homsou : ne d’e quet estrainch eta ma teu ac’hano cals a effejou direglet ivez er briedelez.\nDreist peb-tra e c’hexhortàn ar Priedou da gaout an eil evit eguile ar garantez pehini a recommand dezo quement ar Speret santel er Scritur sacr : ô priedou, ne d’e netra lavaret, en em guirit an eil eguile dre ur garantez natural : rac ar paresou a durzulennet hac a bichonet a ra ervat quemense ; na lavaret ivez en em guirit, dre ur garantez humen, rac ar Baianet o deveus ervat pratiquet an seurt carantez-se. Hoguen me lavar deoc’h varlerc’h an Abostol bras : ezec’h, quirit ho craguez evel ma car Jesus-Christ e Ilis : ha c’hui graguez, quirit hoc’h ezec’h evel ma car an Ilis e Salver. Doue oue a zigaças Eva d’hon tad quenta Adam, hac e roas dezâ da c’hreg : Doue ive, priedou, eo en deveus grêt gant e zorn invisibl ar c’houlm sacr eus ho priedelez, hac en deveus ho roet an eil d’eguile achanoc’h ; petra e dec’hu’ta n’en em cherissit quet dre ur garantez santel ha toutafæt sacr ha divin.\nAr c’henta effet eus ar garantez-mâ eo an union ferm etre ho calonou : mar bez colet daou blanquen sapr an eil ouz eguile, nemet e vezo mad ar c’hol, e vezo quer cre an union etrezo, ma faouetet quent an daou blanquen-se en un andret-all eguet en andret ma zint colet hac unisset assambles ; hoguen Doue a unis hac a stag an eil pried ouz eguile ec’his pa lavarren gant ar c’hol eus e c’hoad propr : ha rac-se an union-se a so quer cre, ma tle quent an ene en em separi diouz ar c’horf, eguet an eil pried diouz eguile ; hac an union-mâ ne dleer quet da entent principalamant eus ar c’horf, mæs eus ar galon, eus an affection hac eus ar garantez. An eil effet eus ar garantez-mâ eo ar fidelite vras a dle an eil pried d’eguile. Gueichall e veze gravet ar c’hachedou var ar goualigner, pere a zouguet var ar bisiad, hervez an desteni memes eus ar Scritur sacr. Chetu amâ’ta ar secret eus ar ceremoni, pehini a vez grêt en Eureujou ; an Ilis dre zorn ar Belec a vinnig ar voualen eured, hac oc’h e rei da guenta d’ar goas, e tisquez penaus e teu da siella ha da gachedi e galon dre ar Sacramant-mâ, evit na allo jamæs mui antren en-hi nac an hano nac ar garantez eus a nep maoues-all, endra vezo beo hounnez, pehini a so roet dezàn. Neuse ar Goas a laca ar voualen-se var bis ar Vaoues, evit ma ouezo-hi quercouls penaus ne dle jamæs he c’halon caout affection evit den all ebet endra vevo var an douar an hini ma teu hor Salver eus e rei dezi. An trede frouez eus ar briedelez eo caout bugale hac o mezur evel ma ze dlet. Un enor bras e deoc’h, Priedou, ma teu Doue, o fallout dezâ multiplia an eneou pere a alle e veuli epad an eternite, ma teu, a lavaràn, d’en em servichout ac’hanoc’h evit e sicour en un ouvraich quen din, oc’h anjandri ar c’horfou, pe en re e squill, evel beradou celestiel, an eneou oc’h o c’hroui, evel ma er gra pa o laca er c’horfoù-se.\nConservit eta, ezec’h, ur garantez tener, constant, ha cordial en andret ho craguez, evit quemense oue tennet ar vaoues eus ar c’hostez tosta da galon ar goas quenta, evit ma en divise ur garantez tener ha cordial eviti. Ar sempladurez hac an infirmite quen a gorf quen a speret eus o craguez ne dle quet ho lacat da gaout nep seurt disprijanç anezo, mæs quent-se ur gompassion douç ha carantezus evito, pa zint crouet evelse gant Doue, evit d’ar fin, o veza depandant ha sujet deoc’h, ma receffot diouto mui a enor hac a respet, ha ma ho pezo-ii evit compagnunezet en hevelep-fæçon ma viot cousgoude o fennou hac o superioret. Ha c’hui, graguez, quirit ivez ar priedou en deveus roet Doue deoc’h, dre ur garantez tener ha cordial, mæs ur garantez leun a respet hac a reveranç evito : rac evit quemense endeun eo ez int crouet gant Doue en ur sex vigourussoc’h ha crehoc’h da zomina, hac ez e falvezet dezâ e vise ar vaouez un depandanç diouz ar goas, un ascorn eus e esquern, ur c’hic eus e guic, hac e vise furmet eus a ur gosten anezân tennet eus a indan e zivrec’h, evit diquez penaus e tle beza dindan an dourn hac ar gundu eus ar goas ; hac an oll Scritur sacr a recommand deoc’h ric-a-ric ar sujetion hac ar soumission-se, pehini cousgoude a so rentet dous deoc’h gant ar memes Scritur, non pas hepquen o fallout dezi en em roac’h d’ar soumission-se gant carantez, mæs ivez o c’hourc’hemen d’ho priedou, ma c’hexercint ar sujetion hac an domination-se en ho quenver gant un denerediguez hac un douçder vras. Ezec’h, eme Sant Paul , en em gomportit gant furnez ha gant prudanç en andret ho Craguez evel en andret ur vessel pehini a so fragiloc’h eguedoc’h, o touguen enor ha respet dezo.\nMæs endra hoc’h exortàn da grisqui mui-ouz-vui ar garantez-se, pehini a dleit an eil Pried d’eguile ac’hanoc’h liquit evez na zeue da chench e nep seurt jalousi : rac alies ec’herru penaus, evel ma teu ar preon d’en em anjandri en un aval an dilicata hac ar meurra , e teu ivez ar jalousi d’en em anjandri er garantez an denerra hac an ardanta a vez etre ar Priedou, hac e teu da gorrompi ha da goll ar sustanç eus ar garantez-se ; rac ac’hano e sao a nebeut e nebeut an noas, an disantion hac an divorç. Certenamant ar jalousi ne erru jamæs eleac’h ma vez fontet a bep-tu ar garantez var at guir vertuz : ha rac-se eo ur merq eus a ur garantez un dra bennâc sansuel hac impur, pehini a so en em adresset eleac’h ma en deveus rancontret ur vertuz inparfet, inconstant ha sujet d’an disfizianç ; rac ar jalousi a so evit guir ur merq eus a ur garantez vras hac ardant, hoguen non pas eus a ur garantez vad, pur ha parfet : pa ze guir penaus ar berfection eus ar garantez a suppos, ez e certen ar vertuz eus an dra pehini a gueromp, hac ar jalousi a suppos ez e incerten.\nMar fell deoc’h, Ezec’h, e ve fidel ho Craguez deoc’h, disquezit dezo an exempl a guemense hoc’h-unan. Penaus hoc’h eus-hu an effronteri, eme Sant Gregor a Nazianze, da fallout e ve honest ha chast ho craguez, mar bevit hoc’h-unan en impudicite hac en disonestis ? penaus e credit-hu goulen outo ar pez ne roit quet dezo ? mar fell deoc’h e vent chast, en em gomportit hoc’h-unan gant chastete en o andret : hac evel a lavar Sant Paul, Gouezet beb-unan miret e vessel e santelez.\nMar deut er chontrol da zisqui dezo fallagriez hoc’h-unan, ne de quet estrainch mar ho pez disenor diouto. Mæs c’hui, graguez, peveus a re ar chastete hac an honestis ne ell quet beza separet diouz hoc’h enor, bezit jalous da gonservi ho cloar, ha na bermetit quet e teue nep-seurt dissolution na libertinaich da devalaat ar sclerder eus ho reputation : an Tad santel-mâ eo a coms ouzoch.\nBezit en aon rac peb-seurt attacou peguen dister bennâc e c’hallent beza ; na bermetit jamæs nep-seurt jestou na badinerez var ho tro. Piou bennâc a zeu da veuli ho quenet hac ho cras a dle beza suspect deoc’h : rac nep a veul ur varc’hadourez pehini ne ell quet da brena, a vez peurvuia tentet bras d’e laërez. Hoguen mar deu nep ho meul, da zisprisout ho pried er memes amser e ra deoc’h un offans Bras meurbet ; rac un dra sclær eo, penaus non pas hepquen e fell dezàn ho coll, mæs ho quemer dija evit anter-gollet, pa ze great an hanter eus ar marc’had gant an eil marc’hadour, oc’h en em degouti eus ar c’henta. An Itroneset gueich-all ha bremâ ivez a gustum lacat perles e cantite ouz o discouarn dre ar blijadur pehini o deveus, eme Plin, oc’h o santout o rigoignat pa douich an eil perlesen ouz e ben. Mæs evidon-me, pehini a oar ervat penaus ar mignon bras da Zoue Isaac a gaças cleier discouarn evit an erres quenta eus e garantez d’ar Plac’h chast Rebecca, me a gred e sinifi an ornamant mystic-se, penaus ar guenta quevren a dle ur pried da gaout var ur c’hreg hac a dle ivez ar c’hreg da viret dezàn fidelamant, eo ar scouarn, evit na antreo en-hi nep seurt langaich na trous, nemet ar rigouin dous hac amiabl eus ar c’homsou chast hac honest, pere eo ar perles oriantal eus an Aviel. Rac ret e caout memor ato, penaus e vez ampoesonet an eneou dre ar scouarn, evel ma vez ar c’horf dre ar guenou.\nAr garanrez hac ar fidelite unisset assambles a zeu da anjandri ato ar brivote, ma lavar, al liberte hac ar fizianç etre ar priedou : ha rac-se ar Sent ha Santeset o deveus bet uset gant cals a cherissamant en o friedelez ; cherissamant hac a yoa caranrezus evit guir, mæs ive chast ; tener evit guir, mæs ive sincer. Evelse Isaac ha Rebecca ar chasta coupl priedou eus an amser ancien a oue guelet dre ar prenest oc’h en em cherissa en hevelep-fæçon, peguement bennâc ma er greant e peb honestis, ma c’hanavezas ervat Abimelec diouz quemense penaus oa ret e visent priedou. Sant Lois, pehini a yoa quer rust ouz e gorf evel ma zoa tener a garantez ouz e bried, a oue casi blamet abalamour ma cafet e cherisse re anezi, peguement bennâc e guirionez ma verit-se quent beza meulet, oc’h ousout iselaat ar speret vaillant ha courachus pehini en devoa, bete an deveriou munut-se, pere a so requis evit conservi ar garantez hac an union etre ar priedou : rac peguemenr bennâc na zeu quet ar mercouigou-se a garantez pur ha franc da eren ar galonou, e teuont cousgoude d’o zostaat, hac e servichont da un ajustamant agreabl evit ar gonversation hac an antretien familier etre ar priedou.\nSantes Monica o veza brases var Sant Augustin, en dedias hac en offras lies a veich d’ar Religion Gristen, ha da servich Doue evit e c’hloar, evel ma en ro da entent St. Augustin e-unan, en ur lavaret, penaus en devoa dija tanveat eus a holen Doue e cof e vam. Quemense a so un instruction vras evit ar graguez Christen, da offri ive d’ar Vajeste divin ar frouez eus o c’horf, abars so-quen e zigas var an douar : rac Doue pehini a receo ar pez a offr ur galon humbl ha volontier dezàn, ne vanq quet da gaout agreabl ha da lacat da brosperi peurvuia an affectionou mad eus ar mamou en amser-se : ar Profet Samuel, Sant Thomas, St. Andre a Fiesole ha cals a re-all a ro testeni a guemense. Mam Sant Bernard, ur vam din da gaout un hevelep map, a guemere he bugale etre he divrec’h evel ma vezent ganet, evit o offr da Jesus-Christ ; ha pelloc’h o c’harre gant respet evel un dra sacr pehini en devoa fiziet Doue en-hi : ar pez a brosperas ganti quen eürus, ma oue oll Sent bras ar seiz crouadur pere e deoue. Hoguen pa vez ar vugale deut er bed, o commanç caout an usaich a ræson, e tle an tadou hac ar mamou caout ur sourci bras da imprima doujanç Doue en o c’halon. Ar Rouanes vad Blanca en em acquitas excellant eus an dever-se en andret ar Roue Sant Lois he Map ; rac alies e lavare dezàn : guell ve gueneèn cals, va map quer, emezi, ho quelet o vervel dirac va daoulagad, eguet ho quelet o commeti ur pec’het marvel hepquen ; ar c’homsou-man a choumas gravet e calon ar map santel-se en hevelep-fæçon na dremenas deiz eus e vuez, evel ma conte e-unan goudese, n’en devoue memor anezo, o lacat e boan e quement ha ma oa possibl dezàn da zerc’hel mad d’ar scol divin-se. Certen e penaus ar raç hac al lignez a so galvet en hon langaich ty ; evelse e lavarer e vez un den eus a dy mad pa vez savet eus a raç vad ; an Hebreanet memes a c’halv edification a dy ar generation a vugale ; rac er fæçon-se eo e tleer entent ar pez a lavar ar Scritur, penaus Doue a edifias tiez d’an amiegueset eus a Egypt : ha quemense a so evit disquez penaus ne de quet ober un ty mad eo fourra cals a vadou temporel ebarz, elevi ervat ar vugale e doujanç Doue hac er vertuz eo.\nEquènver an dramâ eo ne dle an tad hac ar vam espern nep-seurt poan na trevel, pa ze o c’hurunen eo ar vugale. Evelse ivez e combatas hac e trec’has Santes Monica gant quement a gouraich hac a berseveranç ar goal inclinationou eus he map Sant Augustin, o font d’e heul ha var vor ha var zouar, ma en rentas eürussoc’h crouadur d’he daelou o convertissa e ene, eguet na doa crouadur d’he goad oc’h anjandri e gorf.\nSant Paul a les gant ar gragues ar sourci eus an ty evit partaich : ha rac-se o deveus cals ar guir santimant-mâ, penaus eo profitaploc’h devotion ar graguez d’an ty ha d’ar famill, eguet hini an ezec’h, pere o veza na choumont quet quen ordinal etouez tud o zy, ne ellont quet ivez o dressi hac o sturia quen eas er vertuz, evel ma c’hell ar graguez, pere a chom er guear peurvuia. Abalamour da-se eo e laca Salomon en e broverbou, penaus e tepand an eürusdet eus an oll tieguez diouz ar sourci hac an adres eus ar C’hreg cre hont, peveus a hini e ra ar veuleudy.\nAr Scritur er Genese a lavar penaus Isaac o velet e c’hreg Rebecca hep bugale, a bedas an Autrou Doue eviti, peautramant evel a lavar an Hebreanet, e pedas Doue vis-a-vis dezi, unan oc’h e bidi a gostez sao-heol, hac un all a gostez cuz-heol ; evelse ivez oue exaucet peden an ozac’h, oc’h e beza grêt er fæçon-se. Ar vrassa hac ar brofitapla union etre ar c’hreg hac an ozac’h, eo an hini a vez grêt en devotion santel, pe da hini e tleont en em zouguen an eil eguile peurvuia. Beza ez eus frouez, evel ma zeo ar c’hoin, pere o veza ma zint c’huero ne dint nemeur agreabl nemet e confitur, beza ez eus re-all, pere o veza tener ha dilicat ne ellont quet en em gonservi nemet confitet vent ivez, evel ma zeo ar c’heres hac an abricotet : evelse ar graguez a dle souheti ma ve o ezec’h confitet er sucr eus an devotion ; rac ar goas hep devotion a so un aneval feuls, reat, c’huero ha rust ; hac an ezec’h a dle ive souheti e ve devot o graguez ; rac ar vaoues hep devotion a so meurbet fragil ha sujet da goueza, pe da vouenvi er vertuz. Sant Paul en deveus lavaret, penaus un ozac’h infidel a vez santifiet ha guelleat gant ur c’hreg pehini a so fidel da Zoue, hac ur c’hreg infidel a vez ive santifiet gant un ozac’h pehini a so fidel da Zoue : abalamour, o veza quen unisset dre an alianç eus ar briedelez, ma c’hell eas an eil tenna eguile d’ar vertuz. Mæs pebez benediction eo eta pa-zeu an ozac’h hac ar c’hreg, o veza fidel da Zoue o daou, d’en em sanctifia an eil eguile en e zoujanç hac en e garantez ? Erfin ar batiantet a bep costez an eil o suporti eguile eus ar priedou, a dle beza quer bras, na vent jamæs o daou e coller assambles hac a un taol, evit na vezo guelet dissantion na debat ebet entrezo. Ar guenan ne ellont quet en em arreti eleac’h ma zeus egleo ha trous, en andrejou ma ton ha ma ræson ar vouez : nac ar Speret santel ne ell quet en em arreti quennebeut en un ty, eleac’h ma zeus tabutou, disputou , arguerez, contestou ha ræsonamanchou an eil re ouz o hentez. Sant Gregor a Nazianze a zesq deomp, penaus en e amser e solennise an dud demezet bep bloaz an deiz ma vezent bet eureujet. Certenamant ne zisapprouven quet e ve digacet ar c’hustum-se bremâ ive, nemet na ve quet gant apparaillou a recreationou monden ha sansuel ve er graet; mæs ervat ma teue an ozac’h hac ar chreg da gofes ha da gommunia en deiz-se, o recommandi da Zoue gant mui a ferveur eguet en deiziou-all an issu-mad eus o friedelez, hac o nevezi ar resolutionou mad da santifia o friedelez mui ouz vui dre ur garantez hac ur fidelite vras an eil evit eguile, hac o quemeret adarre o halan en hor Salver evit supporti ar beac’h ha dougen ar garg eus o stad hac eus o vocation.\n↑ Neket s. Paol, met s. Pêr eo an hini a skriv kement-se (Ep. I, 3 ha 7). Reizh eo meneget en destenn orin. [Notenn gant Wikimammenn]\nAdtapet diwar « https://br.wikisource.org/w/index.php?title=Trede_quevren_-_Ar_c’huec’hvet_Chabistr_ha_tregont&oldid=127903 »\nKemmoù diwezhañ degaset d'ar bajenn-mañ d'an 9 Eos 2018, da 13:39.


Roeñverezh - Wikipedia\nAr Roeñverezh a zo ur sport eus familh ar sportoù-moraerezh. Ur sport Olimpek eo abaoe m'eo bet krouet ar c'hoarioù Olimpek a-vremañ, da lâret eo e 1896 dindan luskadenn ar Baron Pierre de Coubertin. Pal ar roeñverezh a zo kas war-raok ur vag dre sikour palioù anvet ken ha ken roeñvoù. Kavet e vez daou rummad :\nAr roeñverezh war stêrioù. (Olimpek eo)\nAr roeñverezh war ar mor. (N'eo ket Olimpek)\n1 An Teknik\n1.1 An Taol Roeñv\n4.1 Redadenn a steud\n4.2 Penn stêrioù\n4.3 Kampionad beldel ha c'hoarioù Olimpek\n5.3 Mekanik roeñvat\nAn Teknik[kemmañ | kemmañ ar vammenn]\nAn div zoare Pal\nUr sport tizh eo ar roeñverezh. Eus bigi hir ha moan, e koad pe e danvezioù kompozit ez eus ezhomm. Ar gourener a zo azezet a-us da live an dour war un azezenn war ruilh, anvet "Risklerezh". Treiñ a ra hennezh e gein da avañsamant ar vag. Servij a ra ar roeñvoù da gas war-raok ar vag. Hervez an ambarkasionoù, e implij ar roeñver :\nUr bal nemetken (Hirder an hollad a zo eus 3.5 m da 4 m).\nDiv bal anvet "dre goublad" ( war dro 3 metrad evit pep pal).\nKavet e vez div stumm pal, Makon pe Hachoir.\nAn Taol Roeñv[kemmañ | kemmañ ar vammenn]\nSpis tre eo fiñv ar roeñver, ur meskaj kreñvder ha resister eo. Ur roeñver a en em ziskuilh bezañ un teknisian a-zoare a zo neuze goust enebiñ, war an dour, gant ur roeñver a vefe kigennekoc'h egetañ. Pal ar roeñver a zo lakaat da brofitañ ar vag eus e nerzh plouzañ. Talvezout a ra eo ret klask ar finvadurioù kontrol da riskl ar glorenn. Ur seurt berusted a zo diaes-tre da gaout, (galloud a raio un deraouer kadarnat), dre ma 'z eo luziet ar jestr.\nDiv brantad 'vez kavet en taol roeñverezh.\nAr "gas war raok", prantad lerc'h m'eo harpet ar palioù en dour. Astenn ' ra ar roeñver e divhar, digas a ra e divrec'h etrezek e kef (un tamm dindan e bruched) evit diblasiñ ar gouc'h. Prim ha nerzhus eo ar brantad, stenned eo ar c'higennoù.\nAn "distro", prantad lerc'h m'eo ar palioù e diavaez an dour. Astenn a ra ar roeñver e divrec'h, adlec'hiañ a ra e gef hag adplegañ a ra e divhar a-benn adkregiñ gant ur gas war raok nevez.\nAr prantadoù-se a zo eilet dre fiñvadurioù tremenadur. Bezañ prim ha soupl pad an tremenadurioù ha lak ar fiñvadur hollek da gounez beridigezh.\nEtre ar gas war raok hag an distro ez eus an "distro dorn", da lâret eo, e astenn buan, ar roeñver, an divrec'h hag ar c'hef dre zirak.\nEtre an distro hag ar gas war raok, eo ret d'ar roeñver ober ar pez a vez anvet an "tagañ". Ar jestr-mañ a rank bezañ spis a-benn lakaat harp, en dour, ouzh ar balioù.\nMa tiveromp, e talc'himp soñj eus tri ger : Divhar, Kein, Divrec'h distro : Divhar, Kef, divrec'h.\nFISA[kemmañ | kemmañ ar vammenn]\nAr Roeñverezh a vremañ a zo renet gant ar FISA (Fédération international des societés d'Aviron), krouet e Turin, d'ar 25 a viz even 1892 gant dileuridi Bro Suis, Bro Frañs, Belgia, an Adriatica. Ar FISA a zo ar gevredigezh koshañ a touez al lusk Olimpek.\nAozet he deus ar c'hentañ kampionadoù European e 1893 hag ar c'hampionadoù Bedel abaoe 1962. Ur sport Olimpek eo ar roeñverezh abaoe 1896 (Ar roeñvadeg aozet d'ar 1añ a viz Ebrel a zo da gentañ, bet daleet, evit bezañ nullet dre fazi ur barr-amzer da vare ar c'hentañ c'hoarioù Olimpek e 1896).\nAn eizh bag anavezet gant ar FISA.\n4+ Pevar sturied\n4- Pevar nan-sturied\n2- Daou nan-sturied pe pair-oar\n2+ Daou sturied\n4x Pevar dre goublad\n2x Daou dre goublad pe double\nUr rakger P (evit Paotr) pe Pl (evit Plac'h) a ziskouez reizh al lodegion.\nE-pad ar roeñvadegoù e kavomp rummadoù evit pep roeñver, "B" evit bihanig ( 13 ha 14 bloaz), "Y" evit yaouaer ( 15 ha 16 bloaz), "M" evit mibion ( 17 ha 18 bloaz), "H" evit hen ( 19 ha 34 bloaz). Ar rakger-mañ a zo heuliet eus an niver a roeñverion (1, 2, 4 pe 8). Al lizheren "X" a arouez ar fed e vefe ar vag er stad "dre goublad" (2 bal evit pep roeñver). Hep ar sign-mañ e talvez eo armet ar vag "dre poent" (1 bal dre roeñver). Ar sign + a dalvez ez eus ur sturier war ar vag tra ma - a dalvez n'ez eus sturier ebet war ar vag.\nPH8+ = Eizh dre poent hen (Senior) paotr gant ur sturier.\nPlM4- = Pevar dre poent mibion (Junior) plac'h hep sturier.\nPY2X = Daou dre goublad yaouaer (Cadet) paotr.\nPB1X = Skiff bihanig (Minime) paotr.\nMF4X+ = Pevar dre goublad bihanig plac'h gant ur sturier.\nLeun a kampionadoù 'zo, anvet vezont roeñvadegoù.\nKevaezerezh[kemmañ | kemmañ ar vammenn]\nRedadenn a steud[kemmañ | kemmañ ar vammenn]\nAr redadennoù a steud a zo graet kentoc'h pad an nevez-amzer pe pad an hañv. An hed Olimpek, implijet e kerzh an darn vrasañ eus ar radennoù a steud, a zo eus 2000 m. Kavet e vez un eil stumm, evit an henerien, anvet ar sprint, war 1000 m e en em dremen ar redadenn-mañ. An hedoù a cheñch hervez an oad. Ar bihanigerien o 1000 m d'ober, ar yaouaerien,1500 m, ar mibioned hag an henerien, 2000 m. Goulenn a ra ar radedennoù a steud ur bec'hadenn puilh (e pad un nebeud minutennoù).\nPenn stêrioù[kemmañ | kemmañ ar vammenn]\nUr penn stêr a zo un doare roeñvadeg, aozet kentoc'h e fin an diskar amzer ha pad an nevez amzer. Mont a ra kuit an akipajoù unan war lerc'h egile. Roeñvat a reont a enep an amzer. An hedoù a zo kemmus, d'al liesañ etre 2000 m ha 12 000m. Skouerioù penn stêrioù :\nHead of the Charles e Boston en SUA\nHead of the River Race war an Tamise e Londrez.\nKampionad beldel ha c'hoarioù Olimpek[kemmañ | kemmañ ar vammenn]\nEl live Bedel, ez eus "dre goublad"...\nBagig / 4X-1X (pevar roeñver nemet ar sturier)\nPevar dre goublad / 4X\nDaou dre goublad / 2X\nSkiff / 1X\n... "dre poent" ...\nEizh gant ur Sturier / 8+\nPevar gant ur sturier (n'eo ket Olimpek) / 4+\nPevar hep sturier / 4-\nDaou gant ur sturier (n'eo ket Olimpek) / 2+\nDaou hep sturier (pair-oar) / 2-\nKavet 'vez div rummad pouezh :\nPouezh skañv : Evit ar baotred o deus ur pouez izeloc'h eget 72,5 Kg gant keidenn ar vag par da 70 Kg pe nebeutoc'h (estreget evit ar Skiff) hag evit merc'hed o deus ur pouezh izeloc'h da 59 Kg gant keidenn ar vag izeloc'h pe par da 57 Kg.\nHoll rummadoù : Hep forsadenn.\nHed ar redadeg a zo eus 2000 m. Ar barem-se zo gwir evit an Henerien (Senior).\nAkiperezh[kemmañ | kemmañ ar vammenn]\nBag[kemmañ | kemmañ ar vammenn]\nGraet eo ar bigi hag ar roeñvoù (palioù) hervez ar skouer aliet gant ar FISA (Fédération internationale des sociétés d'aviron). Posupl eo tapout listenn ar savourien bedel, amañ.\nGwechall e oant graet gant koad (skañv a-walc'h), met hiriv an deiz vezont graet e kevlar, neudenn karbonek pe e karbon. Skiffoù zo (bag gant ur plas) a c'hell diskenn dindan 12Kg, met hervez ar reolennaoueg 'n eus ket tu diskenn didan 14Kg. Diferet e vez, ar gouc'h, an dougerezhioù, ar roeñvoù a gevrenn ar vag.\nAr saverien brasañ a vez gwelet war roeñvadegoù etrevroadel a zo Empacher, Filippi, Stämpfli, Hudson, Salani, Douglas, Vespoli, BBG, WinTech ha Vega evit ar bigi, Concept2, Croker, Drakkar evit ar balioù. Gobari ar bigi a en em kran dre an niver a paotred en akipaj, ar moander pe o zanvez.\nRoeñv[kemmañ | kemmañ ar vammenn]\nAnvet roeñv pe pal, n'haller ket o tiouveriñ. Tu 'zo d'ar roeñver implij ur bal pe daou hervez m'eo ar vag armet "dre goublad" pe "dre poent". Ar balioù a oa graet e koad, a-raok bezañ graet e karbon (evit an darn vrasañ). Fardañ anezho e karbon a lak ar roeñv da vezañ kaletoc'h ha kalz skañvoc'h.\nKavet 'vez div rummad skouer pal : Ar balioù anvet "Makon" hag ar balioù anvet "Hache" (sellout ouzh ar skeudenn uheloc'h). Ar roeñvoù-se a ro un harp gwelloc'h war an dour. Er roeñvadegoù vezont difennet d'ar bihanigoù (minime), se 'zo peogwir e goulenn ar palioù "Hache" muioc'h a kreñvder.\nGalloud a ra bezañ reoliet ar roeñvoù o kemm al loc'h a neuze an dezrevell kreñvder.\nMekanik roeñvat[kemmañ | kemmañ ar vammenn]\nAr mekanikoù roeñvat a zo mekanikoù a servij da devreziñ fiñvadennoù ar roeñverezh. Ur muzulier dredan 'z eus d'ar peurliesañ. Ar benvegoù-mañ, implijet a-lies gant ar roeñverien, a zo dispar evit en em kigennañ en un doare hollek. Bez ez eus kampionadoù mekanikoù roeñvat, evel hini Coubertin (Concept 2). Lod brasañ anezho a zo implijet e giz un amprouenn dibab evit ar skipailhoù broadel.\n↑ (fr) Ar Roeñvoù (Palioù)\n↑ (en) World Rowing\n↑ (fr) Ar rummadoù bigi\n↑ (fr) Concept 2\n(en) Lec'hienn ar FISA.\n(fr) Lec'hienn an FFSA (Frañs).\n(fr) Lec'hienn Roeñverezh Belgia.\n(fr) Lec'hienn anofisiel (Frañs).\n(fr) Lec'hienn evit en em ditourañ dre vras.\n(fr) Blog Fentus 100% Roeñverezh.\n(fr) Geriaoueg ar Roeñverezh.\nAdtapet diwar « https://br.wikipedia.org/w/index.php?title=Roeñverezh&oldid=1985390 »\nKemmoù diwezhañ degaset d'ar bajenn-mañ d'an 8 Ebr 2022, da 16:39.


Pajenn:Juluen - Evel ma pardonomp.djvu/6 - Wikimammenn\nPajenn:Juluen - Evel ma pardonomp.djvu/6\nGwir eo, mamm goz, met ar re all… Ar re ’zo êt da besketa, pe a re a zo o redek ar moriou, a zo ’velkent e riskl o buhez. Gant eun avelaj evel ma ra, ar mor a dle beza gwall dichadennet, breman.\nBah ! da pephini e chans pe e zrouk-chans ! Daoust haghen ne vefe ket reuzeudik awalc’h hon buhez ni evel se ! Hag ez afemp-ni da gemer kement-se a drubuilh gant an dud all ! Pa oamp ni ker glac’haret, daoubleget dindan ar walenn a gastiz, piou en doa truez ouzimp ?… Den ebet !… Renkout a raemp ruza anezi koulskoude, en eur skuilha daerou, e kuz, ha dougen hon bec’h a boan-spered hag a c’hlac’har, hon unan : te, ma fôtr bihan, ha Marivonig ha me. Den na selle ouzimp.\n(En eur rei, eun tamm koz dilhad bennak d’he mamm goz).\nSetu aman, mamm-goz… ma lostenn d’ar sul, hag an diou linsel diweza a chom ganimp.\nMON, ouz o c’hemer\nPetra ! N’ eus mann ebet ken ?!…\n(Marivonig en eur derc’hel da gempenn an treou er c’houfr, a ro da c'houvezout, gant he fenn, n’ eus ken netra.)\nAlo ’ta… neuze ez eo goullo. Hag ar prez a zo goullo ivez. Arôk pell amzer aman, e vo kont evel-se ivez gant an ti-man.\nMARIVONIG, en eur vont, karantezus, juntret he daouarn ganti e-trezek Môn\nMammig koz kaez !… Mammig koz kaez ! da betra d’eoc’h ’ta kemer kement a zisplijadur, hag a boan-spered !?\nO ! ma flac’hig ! re yaouank ez out c’hoaz, evit kompren… met me !… Aman ez oun bet ken evrus epad keit all a vloaveziou !… ha ker malevrus ivez, siouaz ! abaoe ma ’z omp manet hon unanik… me, ho mamm-goz… bremaïk o vont gant Doue, ha c’houi paour kaez bugale.\nNag a boan… nag a nec’hamant… nag a drubuilh n’hoc’h eus ket bet ganimp mamm goz ! hag evit derc’hel d’imp eun tamm bara !\nN’em eus ket bet awalc’h c’hoaz, ma flach, pa ’z eo gwir n’em eus ket gallet paea ma Gouel-Mikel… hag hon taoler ermaez ac’han, hep lezel ganimp soken eur pennadig amzer da sellout e pelec’h trei… Ha koulskoude, ma Doue ! ez omp tud a fæason a gredan… (hag hi, evel mantret). Ha setu\nAdtapet diwar « https://br.wikisource.org/w/index.php?title=Pajenn:Juluen_-_Evel_ma_pardonomp.djvu/6&oldid=156989 »\nKemmoù diwezhañ degaset d'ar bajenn-mañ d'an 21 Meu 2020, da 17:49.


IKEA a zo ur c'hoñsever ha detailher war an arrebeuri ha traoùachoù evit kinklañ an tiez. Gwerzhet e vezont dre bakadoù, ha d'ar prener eo d'o sevel goude (ostilhoù a vez kaset peurliesañ gant ar pakad). An holl broduioù a vez ijinet atav er memes lec'h, en Almhult (Sveden) e-lec'h ma oa stal gentañ Ikea. Er bloavezhioù 1980, eo bet lec'hiet Ikea dindan un diazez gwir nederlandat, evit lakaat war-raok diorroadur ar strollad Ikea.\n2.1 Orin an anvioù\n2.2 An design\n4 Ar sokial hag an endro\n5 IKEA er bed\n5.1 IKEA e Bro-C'hall\n5.2 IKEA e Breizh\nAn diskouezadeg kentañ\nAr peder lizherenn IKEA a zo savet diwar lizherenn gentañ pevar ger. I evit Ingvar (anv-bihan ar c'hrouer), K evit Kamprad (anv-familh ar c'hrouer), E evit Elmtaryd (anv an ti-feurm e-lec'h m'en deus Ingvar Kamprad bevet e vugaleaj) hag A evit Agunnaryd (anv e gêriadenn). E penn-kentañ e vuhez, e oa Invgar Kamprad ur gwerzher paperezh ha produioù all dre getpar. Paotr-laezh ar gêriadenn a oa karget da reiñ ar pakadoù d'ar brenerien. An arrebeuri kentañ a zo bet diskouezet e 1947 hag e 1955 e stagas Ingvar Kamprad gant an aferioù. Ar stal IKEA kentañ a zo bet staliet en ur gêriadenn en Almhult, e-kichen Agunnaryd e Sveden. Aze c'hoazh, e vez kaset an aferioù da benn hiziv an deiz. Ar stal gentañ e diavaez Sveden a oa bet krouet, a oa en Asker e Norvegia. Levr-roll IKEA kentañ a voe bet embannet e 1950, hag e 1953, eo bet digoret en Almhult an diskouezadeg kentañ ma veze lakaet war-wel an arrebeuri pennañ. N'eo nemet e 1973, ma voe digoret ur stal IKEA e-maez eus ar broioù Skandinavia, e Suis e oa.\nMeur a stil a zo e IKEA, met an holl a zo sachet diwar ar mod design suediz. Kavet e vez koad melen, linennoù glan... Ar produioù e kit a zo holl gwerzhet e-barzh pakadoù plad e kartoñs evit ma vefe marc'hadmatoc'h hag aes da zougen. Bez ez eus ivez, e-barzh ar stalioù IKEA, ur preti doare self. Servijet 'vez pladoù suediz, evel eog gant annuz pe pesked lieseurt. E-tal ar c'hefioù, ez eus ur stal e-lec'h ma vez gwerzhet produioù Suediz evel madigoù (Daim dreist-holl), gwastili pe broduioù fresk.\nOrin an anvioùAozañ\nAr produioù IKEA a zo anavezet gant anvioù dre temoù liesseurt. Lodenn vrasañ an anvioù a zo suediz, danniz pe finn.\nArrebeuri bourellet, taolioù kafe, arrebeuri rotin, estajerennoù media pe get, dorniad dorioù : anvioù-lec'h suediz;\nArmelioù hag arrebeuri dont-e-barzh : anvioù-lec'h norvejian;\nTaolioù ha kadorioù : anvioù-lec'h finn;\nAferioù saliou-dour : anvioù lennoù, redoù ha bae skandinav;\nKeginoù : termennoù gramatikel pe anvioù all;\nGwiadoù, ridochoù : anvioù merc'hed;\nArreubeuri jardin : anvioù enizi suediz;\nTapisoù : anvioù danniz;\nSklaerijennerezh : gerioù sonerezh, kimiek, meteier;\nGweleoù, palennoù, gebennerioù : anvioù bleunienn, plantenn, mein prizius, gerioù war ar c'housk;\nAferioù evit ar vugale : anvioù bronneged, laboused pe anvioù-gwan;\nArmoù kegin : gerioù estren, anvioù spisoù, geotenn, pesked, tokoù-touseg, frouezh;\nBoestoù, kinkladurioù, orolajoù : anvioùlec'h suediz.\nInvgar Kamprad, krouer IKEA, hag a zo trouklenn, en deus kavet e oa aesoc'h da zerc'hel soñj eus anvioù ar produioù, gant an doare-mañ, da reiñ anvioù anavezet dija.\nKrouet e 1943 gant Invgar Kamprad, IKEA en deus klasket kaout e design pe e stil-ober adalek ar bloavezhioù 1950. Evit e genlabourerezhioù kentañ, ar strollad en deus galvet arzourien danniz anavezet dija, evel Gillis Lundgren ha Bengt Ruda. A-drugarez dezho, IKEA a zo bet anavezet evel produioù brav, talvoudus ha marc'hadmat. Klasket o deus dispign an nebeutañ arc'hant, war an danvez, ar bakadurezh pe c'hoazh war an transportoù. An dresourien a zo alies en usinoù evit echuiñ ha peurlipat ar produioù. Bez ez eus un dosenad a dresour er strollad IKEA. Dont a reont eus ar bed a-bezh, ha kavet 'vez un tri-ugentad a arzourien, evit tresañ ar produioù. Bez ez eus ivez un toullad a stajourien ha studiourien, evit kas mennozhioù nevez.\nAn hierarkiezh a zo bihan e IKEA. Bez ez eus 7 live etre ar rener hag an implijidi. Savet eo 'mod-se : rener ar stal, an hini kiriek eus an implijidi, an "management team" (kiriek int ouzh ar velestradurezh, ar boellerezh, ar gwerzhañ, ar servijoù, an darempredoù, ar staliadur hag ar preti). Ar "shopkeepers" a zo an implijidi hag a zo arbenniget war tachennoù resis. Sikouret int gant kenlabourerien.\nAr stal a zo aozet e tri zamm :\nAn diskouezadeg, gwelet 'vez an holl arrebeuri en o flas;\nAr servij-dieub marc'had, lec'h m'eo ar produioù bihan evit evit kinklañ da skouer;\nAr servij-dieub arrebeuri, lec'h ma vez gwarded an holl arrebeuri en o c'hartoñs hag a vez adkavet gant ar referañs.\nStaliet eo en diskouezhadeg leun a bezhioù evel salioù-debriñ, salioù-dour, kambreier, saloñsoù, burevioù... Er servij-dieub marc'had, e vez gwelet armoù kegin, gwiadoù, kinkladurioù, ar plantoù...\nAr sokial hag an endroAozañ\nLec'h berniañ er bloavezhioù kentañ\nBep bloavezh, IKEA a embann ur pennad diwar-benn e giriegezh sokial hag en endro. Tu 'zo gwelout anezhañ war lec'hienn internet IKEA, bez ez eus ur rummad war gargoù Bro C'Hall. Goulennaet eo kalz ar strollad, diwar-benn lec'h ma 'vez prenet an danvezioù, China da skouer. Goulennaet eo ivez diwar stad-labour an implijidi. E miz C'Hwevrer 2010, eo bet graet harz-labour gant un lodenn eus an dud o labourat e IKEA. Taget eo bet 23 stal war an 26 a zo e Bro C'Hall gant an harz-labour. An implijidi a oa o rebechiñ an nebeud a arc'hant a oa gounezet ganto.\nLavarout a ra ar strollad klask maestroniañ e skignerezh karbon, evit yec'hed an aer. Lakaet eo bet e plas gant IKEA, ul lec'h kengweturiañ evit reduiñ implij an otoioù gant ar weladourien. Klask a ra ivez ar strollad kas ha resevout ar produioù dre hentoù-houarn eget dre gamion. War evezh int war orin ar c'hoad implijet ganto.\nIKEA er bedAozañ\nIKEA a zo staliet en Europa, e Amerika an Norzh, e Reter-Kreiz hag en Azia. En holl ez eus 253 stal war 24 bro. Ar stal IKEA brasañ eus ar bed a zo e Matosinhos e Portugal. Digoret e oa e 2008.\nIKEA e Bro-C'hallAozañ\nE Bro-C'hall eo bet staliet 23 stal ha dougen a ra 10% eus ar parkad bedel. Lavaret eo bet e oa IKEA ar strollad kentañ o gwerzhiñ arrebeuri e Frañs ganto 15,7% eus ar marc'had. Ar c'henstriverion gentañ a zo But, Conforama, Fly, Alinéa. Etre Gwengolo 2007 ha Eost 2008 eo bet graet 2 miliard euro e sifr aferioù gant IKEA Frañs. Bez ez eus bet 48 milion a dud er stalioù IKEA e 2008 e Frañs.\nAr stal kentañ e Bro C'Hall a zo bet savet e Norzh Paris (e Bobigny) e 1987. Goude eo en em staliet ar chadenn un tamm pep lec'h er vro, evel e Bourdel, Lyon, Lille ha Tolosa. Ober a reont holl etre 5 000 m² (an hini bihanañ e Velizy) hag 26 000 m² (an hini brasañ e Villefrance-sur-Saöne).\nIKEA e BreizhAozañ\nE Breizh ez eus bet staliet teir stal. E Naoned emañ an hini goshañ, en Atlantis. An div all, e Brest hag e Pazieg (e-kichen Roazhon), a voe krouet un nebeud bloavezhioù zo.\nAl levr-roll kentañ embannet\nGraet eo bet 21,1 miliard euro sifr aferioù ha 565 milion a weladennerien e 2008. 127 800 kenlabourer a zo, dalc'het war Europa, Azia hag Amerika. Bez ez eus 9 500 referañs produ ha 200 milion a levr-roll embannet ha roet war lerc'h (370 pajenn pep hini).\nKrouidigezh : E 1943 en Almhult (Sveden)\nKrouer : Ingvar Kamprad\nStumm juridik : Embregerezh prevez\nLugan : « Affordable solutions for better livings » (Diskoulmoù a-feson evit ur vuhez gwelloc'h)\nSez sokial : Delft, Izelvroioù\nRener : Anders Dahlvig\nOberiantiz : Kemors a unanderenn\nProdu : Arrebeuri\nKementad : 127 800 (e 2008)\nLec'hienn internet : www.ikea-group.ikea.com\nSifr a aferioù : 21,2 miliard a euroioù (e 2008)\nAdtapet diwar « https://br.wikipedia.org/w/index.php?title=Ikea&oldid=1856446 »\nDernière modification le 13 Du 2019, à 12:41\nKemmoù diwezhañ degaset d'ar bajenn-mañ d'an 13 Du 2019, da 12:41.


Lutesiom - Wikipedia\nIterbiom – Lutesiom – Hafniom\nNiver atomek 71\nTolz atomek 174,97\nDasparzh an elektronoù : 2, 8, 18, 32, 9, 2\nTredanleiegezh 1,00 (Skeul Linus Pauling)\nGremmoù ionadur 1 : 523,519 kJ/mol\n2 : 1 341,145 kJ/mol\n3 : 2 022,273 kJ/mol\n4 : 4 365,958 kJ/mol\n5 : 6 445,215 kJ/mol\nSkin atomek 224 pm\nSkin kenamsav 174 pm\nDouester (≈20 °C) 9,842 g/cm3\nTeuzverk 1 663 °C\nBervverk 3 402 °C\nTredanharzusted 582 nΩ•m (e 20 °C)\n1 cm3 eo ec'honad an diñs lutesiom\nUn elfenn gimiek eo al lutesiom ; Lu eo e arouez kimiek, 71 e niver atomek ha 174,97 e dolz atomek.\nE 1878 e voe hiniennekaet an elfenn 70 gant ar c'himiour suis Jean Charles Galissard de Marignac e Skol-veur Geneva a-douez an erbiom a oa en un tamm kailh gadolinit. An anv ytterbium a roas d'an elfenn nevez, en enor da Ytterby, ur gêriadenn e-kichen Stockholm ma teue ar c'hailh.\nE 1907 e voe rannet ytterbium Galissard de Marignac e div elfenn gant ar c'himiour gall Georges Urbain : unan a anvas neoytterbia, a zeuas da vezañ an iterbiom 70Yb, hag eben a anvas lutecia diwar anv latin Paris, a voe anvet lutecium (pe : lutetium) 71Lu diwezhatoc'h.\nE 1907 ivez e voe dizoloet Yb ha Lu en ytterbia gant ar c'himiour aostrian Carl Auer von Welsbach, hag ur wezh c'hoazh gant er Stadoù-Unanet gant ar c'himiour saoz Charles James.\nE 1953 e voe kenderc'het lutesiom peuzc'hlan.\nUr metal liv an arc'hant eo al lutesiom, al lantanid kaletañ eo.\nMat e talc'h al lutesiom ouzh an daskrign. Gorrek-tre e c'houzañv an oksidadur en 20°C, met buan e tev e 150 °C ; da neuze e tro da drioksidenn lutesiom Lu2O3, a c'hall lonkañ an dour hag an dioksidenn garbon CO2.\nBuan e tazgwered al lutesiom gant dour zomm, gorrekoc'h gant dour yen :\n2 Lu [k] + 6 H2O [d] → 2 Lu(OH)3 [dz] + 3 H2 [g]\nDilufrañ gorrek-tre a ra an iterbiom en aer :\n4 Lu + 3 O2 → 2 Lu2O3 (trioksidenn lutesiom)\nAes ivez eo dileizhañ an iterbiom en drenkenn sulfurek :\n2 Lu [k] + 3 H2SO4 [dz] → 2 [Lu(H2O)9]3+ [dz] + 3 SO42- [dz] + 3 H2 [g]\nGant ar pevar halogen skañvañ (F, Cl, Br hag I), aroueziet amañ dre X, e tazgwered Lu pa vez tommoc'h eget 200 °C :\n2 Lu [k] + 3 X2 [g] → 2 LuX3 [k]\nDaou izotop eus Lu a gaver en natur : Lu-175 ha Lu-176, 175Lu o vezañ stabil.\nSkinizotopoù zo bet kevanaozet, 32 anezho, 174Lu o vezañ an hini stabilañ gant un hanter-vuhez a 3,31 bloavezh.\nIzotopoù stabilañ al lutesiom\n173Lu kevanaozet 1,37 bloavezh 173Yb\n174Lu kevanaozet 32,31 bloavezh]] 174Yb\n175Lu 97,41 stabil, 104 neutron\n176Lu 2,59 3x1010 bloavezh 176Hf\nNebeut a implij a vez graet eus al lutesiom, abalamour d'e rouezded ha d'e briz.\nLu-175, al lutesiom stabil, a dalvez da drelusker e granterezh an eoul-maen.\nE greanterezh an elektronik ez arverer Lu a-gementadoù bihan da bistañ granatoù GdGa a vez lakaet e lod memorioù evit an urzhiataerioù.\nSkinoù β a vez bannet gant ar skinizotop Lu-177, setu e vez implijer er mezegiezh evit stourm ouzh ar c'hankr.\n↑ EMSLEY John, Nature's Building Blocks\nAdtapet diwar « https://br.wikipedia.org/w/index.php?title=Lutesiom&oldid=1979755 »


Ar skrivagnerien :\nGanet e oa Jean-Marie Omont e Bro-Varoko e 1972, skolaerien e oa e dud. N'en doa skinwel ebet pa oa bugel met skrammoù ar sinema en doa dizoloet en ur c'harter eus Fez ha buan e oa deuet da vezañ entanet-bras gant ar bannoù-treset goude-se. Pa oa distroet da Vro-C'hall e 1982 en doa komprenet e oa disheñvel-mat sevenadur ar vro eus pezh en doa anavezet betek hen, ne oa ket ken digor. Istorioù en doa kroget da skrivañ neuze, a-benn tec'hout ar aergelc'h-se, ha mont a rae alies d'ar sinema da vezañ soubet e bedoù all. Bremañ e skriv evit ar skinwel, evit bannoù-treset hag e tiorren raktresoù evit ar sinema.\nGanet eo Patrick Marty e 1963 e Bergerac. E studioù en deus bet graet e Bourdel. Eno e tremene e amzer etre an skol an Arzoù-Kaer pe c'hoazh al lennegezh hag istor an arzoù, er skol-veur. Met troet 'oa ivez war ar filmoù ha muioc'h-mui war ar c'hleweled. Goude bezañ kejet gant filmaozerien eus e vro e laosko, a-benn ar fin, an arzoù grafek a-gostez da vont war-zu ar sinema. Senarier, sevener ha produer filmoù-berr eo bet, ha skoazeller leurennañ goude-se. Abaoe 2005 e seven telefilmoù evit ar skinwell gall. Piket eo bet e galon gant Bro-Sina hag he sevenadur, ha sot eo ivez gant ar bannoù-treset. Setu penaos eo ganet enklaskoù Ar barner Bao (heuliad bannoù-treset).


Musée d'arts : Raktres\nAccueil / Au cœur du musée / Le Musée d'arts de Nantes / Le projet >\nRaktres ur mirdi bras eus an 21vet kantved\nTremen daou gantved ez eus anezhañ, hag emañ Mirdi an arzoù e Naoned e penn kentañ un oadvezh nevez. Ouzhpenn adkempenn ar savadur e fell da Sophie Lévy, ar renerez-virourez, ober eus ar mirdi nevez-se ul lec’h bev ha degemerus, digor war kêr hag hec’h annezidi, ha diskouez emañ e-mesk mirdioù bras Frañs.\nEvit kas ar mennad-se da benn e harp skipailh Mirdi an arzoù e Naoned war an tri meizad pennañ-mañ :\nUr mirdi hag a daol sklêrijenn war al livouriezh kozh dre an arz a vremañ\nEmañ e-mesk an ensavadurioù-arz a zo chomet liammet dibaouez ouzh arz e amzer. Ha gant ar prenoù a vez graet dalc’hmat abaoe ar bloazioù 80 ez a d’ober unan eus an dastumadoù bravañ e Frañs evit an arz a vremañ.\nUr mirdi liammet ouzh Amerika\nGouestlet ez eus ul lodenn vras anezhañ d’an darempredoù puilh, kozh ha stank-tre gant Norzhamerika ha Suamerika, pa stard ar mirdi al liamm ouzh ar c’hevandirioù-se evit a sell ouzh e zastumadoù, darn eus e ziskouezadegoù hag ul lodenn eus e genlabour war un dro.\nEvel kêr Naoned ez eo troet ar mirdi war-zu un amzer-dremenet puilh hag ur c’hoant da vevañ en amzer-vremañ hag en amzer da zont. Diskouezadegoù a daol sklêrijenn, da skouer, war ar roll a zo bet c’hoariet gant Naoned en istor broadel hag etrebroadel an arz.\nFellout a ra d’an nen e vefe da gentañ-holl ul lec’h d’ober anaoudegezh gant an arz, hag ivez un ensavadur gant ur programm sevenadurel, hag a gemer perzh en abadennoù a-leizh, en ur lakaat an dud e-kreiz ar raktres nevez. Kement-se a c’hall bezañ graet gant :\nur mirdi digor, d’an holl da c’hallout mont d’an arz ha d’ar sevenadur : ur savadur adkempennet penn-da-benn diouzh ezhommoù an dud nammet gant troiadoù ha binvioù a-ratozh evito, kinnigoù difer, raktresoù tost d’an dud evit derc’hel al liammoù er gevredigezh…\neurioù digeriñ diouzh lusk ur gêr vras : digor eus 11e da 7e, ha digor da noz d’ar Yaou betek 9e. Ha mareoù a vez miret evit ar skolioù eus 9e da 11e.\nteir abadenn vras ar bloaz, evit lakaat programm ar mirdi war wel : div ziskouezadeg dibad bras hag ur staliadur arz a vremañ hervez ar c’houlzoù-amzer, nevezamzer, hañv, diskaramzer.\ntraoù a bep seurt evit ar sevenadur. Bizitoù, prezegennoù, sonerezh, dañs, atalieroù, troiad an deiz, gortozenn… : abadennoù evit ar re yaouank, ar studierien hag al labourerien, mareoù evit ar familhoù hag ar vugaligoù, oberoù evit an dud a zo pell diouzh an arz.\nbinvioù niverel aes da implijout : ar programmig Ma Gweladenn evit ar pellgomzerioù-godell, d’ober ur bale tematek ha da gemer tro eus servijoù personelaet a-leizh, un dablezenn-douch bras-bras An oberenn a-dost evit ober anaoudegezh da vat gant un oberenn, bonnoù kelaouiñ ha heñchañ, rouedadoù sokial hag ul lec’hienn internet evit gouzout hiroc’h diwar-benn nevezentioù ar mirdi, merdeiñ en dastumadoù, prenañ bilhedoù enlinenn…


Bloemendaal - Wikipedia\nTi-kêr en Overveen\nBloemendaal (distagañ : ) a zo ur gumun hag ur gêr e proviñs Noord-Holland en Izelvroioù. 43,29 km² eo gorread Bloemendaal (douar:37,93 km², dour:5,36 km²) ha d'an 31 a viz Mae 2009 e oa 22 033 annezad enni. Ar c'hêrioù, kêriadennoù ha distrigoù da-heul a ya d'ober Bloemendaal : Bennebroek, Bloemendaal, Aerdenhout, Bloemendaal aan Zee, Overveen ha Vogelenzang.\nE kuzul-kêr Bloemendaal ez eus 17 dileuriad :\nLiberaal Bloemendaal - 2 zileuriad\nUnan eus skipailhoù hockey brudetañ an Izelvroioù, HC Bloemendaal e anv, a zo e Bloemendaal.\nLec'hienn ofisiel Bloemendaal\nAdtapet diwar « https://br.wikipedia.org/w/index.php?title=Bloemendaal&oldid=1668663 »\nKemmoù diwezhañ degaset d'ar bajenn-mañ d'an 21 Her 2015, da 15:55.


Levr ar Varnerien - Wikipedia\nseizhvet levr ar Bibl, kediad ar 21 pennadoù\nLevr ar Varnerien a gaver en Tanac'h e-touez levrioù ar Brofeded, etre Levr Yehoshoua ha Levrioù Shmouel. Er Bibl katolik emañ e-touez al Levrioù istorel, etre Levr Rout ha Kentañ Levr Shmouel. Kontañ a ra darvoudoù etre donegdigezh ar Yuzevien da Ganaan ha staliadur an roueelezh ha dreist-holl istor an daouzek Barner.\nUn digoradur (1, 1-2, 2, 5) a seblant bezañ un destenn bet ouzhpennet hep liamm sklaer gant ar peurrest.\nKorf al levr (2, 6, 16,31) a gont, goude un eil digoradur (2, 6, 3,6), istor ar Varnerien.\nEn trede lodenn e kaver div destenn ouzhpennet a gont istor meuriad Dan o klask un douar evit ober e annez (17-18) hag ar brezel enep Binyamin goude torfed Gibea (19-21). Ne gontont ket istor ur Barner met darvoudoù bet c'hoarvezet a-raok staliadur ar roueelezh. Ouzhpennet int bet goude an distro eus an harlu e Babilon.\nAnat eo ez eus meur a vammenn ha diaes eo lec'hiañ an darvoudoù displeget en amzer. Mesket ez eus prantadoù. Luziet-kenañ eo istor ar Yuzevien d'ar mare-se. Ur ster relijiel a zo gant al levr : trec'het e vez Israel pa bella diouzh Doue ha trec'h e vez pa zistro davetañ. Skrivet e vefe bet al levr etre ar VIIvet kantved hag ar Vvet kantved kantved kent JK.\n↑ Kentañ Levr Shmouel,10.\n↑ (fr) La Bible de Jerusalem, Cerf, embannadur 1997, pp. 304-306 (ISBN 978-2-204-01491-5)\nAdtapet diwar « https://br.wikipedia.org/w/index.php?title=Levr_ar_Varnerien&oldid=1978320 »\nDernière modification le 6 Meu 2022, à 11:58


d'an 13 a viz C'hwevrer 1964\nd'an Patrom:De3iziad bloqueh6love p34)\netre Lambesc ha Rognes.\nPriz Krennarded Roazhon (2008)\nPriz Paille en queue (2008)\nKelc'hiad Ewilan (abaoe 2003)\nTrilojienn l'Autre (2006-2007)\nTrilojienn le Pacte des Marchombres\nPierre Bottero (ganet ar 13 a viz C'hwevrer 1964 e Barcelonnette, en Alpoù, ha marvet 8 a viz Du 2009) a zo ur skrivagner gall.\nYaouank-tre ez eo aet da vevañ da Brovañs, ur rannvro n'en deus ket kuitaet abaoe. Lavaret a rae zoken n'halle ket tremen hep an heol nag ar mistral.\nDimezet ha tad div blac'h, graet en deus e-pad pellig ar vicher kelenner a-raok kregiñ penn-da-benn da skrivañ. Plijout a ra dezhañ al lennegezh c'hall, kendrec'het gant galloud ijin ar gerioù, a-viken en deus huñvreet eus hollvedoù disheñvel, eus erevent hag eus troioù hud.\nEmbannet en deus e destennoù kentañ e ti Flammarion, en o zouez, Amies à vie, e c'hentañ levr, a-raok embann e ti Rageot saga Ewilan, un deir-oberenn doubl, ha Ellana, un deir-oberenn, heroic fantasy, ur rummad a blij dezhañ. Ar garantez-se evit al lennegezh faltazi a zeu eus oberenn J.R.R. Tolkien, Philip José Farmer, Zelazny, Howard, Bradley, Moorcock, Leiber, hag all... Pa veze goulennet outañ eus pelec'h e teue e awen e tisklerie alies e oa levezonet gant e lennadurioù, oc'h ouzhpennañ ne ijine netra : "Digeriñ a ran ar nor hag an istor a dremen eus va fenn d'an urzhiataer".\nGounezet en deus ar priz Ados Roazhon/Il-ha-Gwilen 2008 evit levr kentañ L'autre, le souffle de la hyène embannet e ti Rageot. Ar priz-mañ a zo deroet bep bloaz gant skolajidi departamant an Il-ha-Gwilen a rank votiñ evit ul levr e-touez an dek.\nD'ar 4 a viz Kerzu 2008 e resevas Pierre Bottero priz ar Paille en queue, da-geñver trede saloñs levrioù ar re yaouank ar meurvor Indian e [Le Port (La Réunion)|Le Port]] er Réunion.\nPierre Bottero a zo marvet da 45 bloaz gant ur gwallzarvoud moto d'ar Sul 8 a viz Du 2008, e-tro seizh eur noz. Kollet en deus mestroni e varc'h-tan hag aet eo da stekiñ ouzh ur c'harr-samm war ar CD15 etre Lambesc ha Rognes,,.\nLevrioù liammet gant hollved Gwendalavir (tamm pe damm)\nLa Quête d'Ewilan, trilojienn gant D’un monde à l’autre, Les Frontières de glace ha L'Île du destin o stummañ anezhi.\nLes Mondes d'Ewilan, heuliad an oberenn meneget a-raok, trilojienn gant La Forêt des captifs, L'Œil d'Otolep ha Les Tentacules du mal o stummañ anezhi.\nLe Pacte des Marchombres, trilojienn gant Ellana, Ellana l'envol, ha Ellana la prophétie o stummañ anezhi.\nL'Autre, trilojienn gant Le Souffle de la hyène, Le Maître des tempêtes ha La Huitième Porte o stummañ anezhi.\nLes Aigles de Vishan Lour (e-barzh niverenn 261 JeBouquine)\nLes âmes croisées (morse deuet er-maez, raktreset e oa evit miz C'hwevrer 2010)\nLe chant du troll (romant grafek morse deuet er-maez, raktreset e oa evit Mae 2010)\n↑ (fr) L'écrivain Pierre Bottero s'est tué à moto... Il avait 45 ans..., pennad war purepeople.com, lennet d'an 9 a viz Du 2009.\n↑ (fr) Pierre Bottero nous a quittés, pennad war fantasy.fr lennet d'an 9 a viz Du 2009.\n↑ (fr) Pierre Bottéro est décédé, pennad war La Provence, lennet d'an 9 a viz Du 2009.\nLec'hienn an embanner war deir-oberennoù Bottero\nAdtapet diwar « https://br.wikipedia.org/w/index.php?title=Pierre_Bottero&oldid=1928258 »\nKemmoù diwezhañ degaset d'ar bajenn-mañ d'an 2 Gen 2022, da 18:36.